GA Iris Oifigiúil an Aontais Eorpaigh 12

RIALACHÁN (AE) 2017/1129 Ó PHARLAIMINT NA hEORPA AGUS ÓN gCOMHAIRLE

an 14 Meitheamh 2017

maidir leis an réamheolaire atá le foilsiú nuair a thairgtear urrúis don phobal nó nuair a ligtear isteach iad chun a dtrádála ar mhargadh rialáilte, agus lena n-aisghairtear Treoir 2003/71/CE

(Téacs atá ábhartha maidir le LEE)

TÁ PARLAIMINT NA hEORPA AGUS COMHAIRLE AN AONTAIS EORPAIGH,

Ag féachaint don Chonradh ar Fheidhmiú an Aontais Eorpaigh, agus go háirithe Airteagal 114 de,

Ag féachaint don togra ón gCoimisiún Eorpach,

Tar éis dóibh an dréachtghníomh reachtach a chur chuig na parlaimintí náisiúnta,

Ag féachaint don tuairim ón mBanc Ceannais Eorpach (1),

Ag féachaint don tuairim ó Choiste Eacnamaíoch agus Sóisialta na hEorpa (2),

Tar éis dóibh dul i gcomhairle le Coiste na Réigiún,

Ag gníomhú dóibh i gcomhréir leis an ngnáthnós imeachta reachtach (3),

De bharr an méid seo a leanas:

(1) Is céim shár-riachtanach atá sa Rialachán seo i dtabhairt chun críche Aontas na Margaí Caipitil, rud a leagtar amach sa Teachtaireacht ón gCoimisiún an 30 Meán Fómhair 2015 dar teideal 'Plean Gníomhaíochta chun Aontas Margaí Caipitil a Thógáil' ón gCoimisiún Eorpach chuig Parlaimint na hEorpa, chuig an gComhairle, chuig Coiste Eacnamaíoch agus Sóisialta na hEorpa agus chuig Coiste na Réigiún. Is éard is aidhm d'Aontas na Margaí Caipitil cuidiú le gnólachtaí úsáid a bhaint as foinsí caipitil de chineálacha níos éagsúla ó áit ar bith laistigh den Aontas Eurpach (an “tAontas”), an dóigh a bhfeidhmíonn na margaí a dhéanamh níos éifeachtúla agus deiseanna breise a thabhairt d'infheisteoirí agus do choigilteoirí a gcuid airgid a chur chun tairbhe, chun fás a chothú agus poist a chruthú.

(2) I dTreoir 2003/71/CE ó Pharlaimint na hEorpa agus ón gComhairle (4) leagadh síos prionsabail agus rialacha comhchuibhithe maidir leis an réamheolaire atá le tarraingt suas, le formheas agus le foilsiú nuair a thairgtear urrúis don phobal nó nuair a ligtear isteach iad chun a dtrádála ar mhargadh rialáilte. I bhfianaise na bhforbairtí reachtacha agus margaidh a tharla ó tháinig an Treoir sin i bhfeidhm, ba cheart í a aisghairm agus an Rialachán seo a chur ina hionad.

(3) Tá sé ríthábhachtach, ar mhaithe le hinfheisteoirí a chosaint, faisnéis a nochtadh faoi aon urrúis atá á dtairiscint don phobal nó atá á ligean isteach chun a dtrádála ar mhargadh rialáilte, agus ar an dóigh sin deireadh a chur le héagothroime ó thaobh faisnéise idir infheisteoirí agus eisitheoirí. Ach an nochtadh sin a chomhchuibhiú, féadfar sásra pas trasteorann a bhunú a éascóidh feidhmiú éifeachtach an mhargaidh inmheánaigh i réimse leathan urrús.

(4) D'fhágfadh cineálacha cur chuige éagsúla ina leith seo go mbeadh ilroinnt sa mhargadh inmheánach, toisc go mbeadh eisitheoirí, tairgeoirí agus daoine atá ag iarraidh go ligfí urrúis isteach chun a dtrádála ar mhargadh rialáilte faoi réir rialacha éagsúla i mBallstáit éagsúla agus d'fhéadfadh sé go mbeadh cosc ar réamheolairí a formheasadh i mBallstát amháin a úsáid i mBallstáit eile. In éagmais creat comhchuibhithe chun aonchineálacht an nochta, agus feidhmiú an phas san Aontas, a áirithiú, is dócha go gcuirfeadh difríochtaí i ndlíthe na mBallstát bacainní roimh fheidhmiú réidh rianúil an mhargaidh inmheánaigh d'urrúis. Dá bhrí sin, le feidhmiú ceart an mhargaidh inmheánaigh a áirithiú agus dálaí a fheidhmithe a fheabhsú, go háirithe maidir le margaí caipitil, agus le leibhéal ard cosanta a ráthú do thomhaltóirí agus d'infheisteoirí, is iomchuí creat rialála a leagan síos le haghaidh réamheolairí ar leibhéal an Aontais.

(5) Is iomchuí agus is gá gur i bhfoirm reachtach rialacháin a bheidh na rialacha maidir le nochtadh nuair a thairgtear urrúis don phobal nó nuair a ligtear isteach iad chun a dtrádála ar mhargadh rialáilte, chun a áirithiú go gcuirfear i bhfeidhm ar bhealach aonfhoirmeach ar fud an Aontais forálacha lena bhforchuirtear oibleagáidí go díreach ar dhaoine a bhfuil baint acu le hurrúis a thairiscint don phobal agus a ligean isteach chun a dtrádála ar mhargadh rialáilte. Ós rud é nach féidir creat dlíthiúil a chur ar bun do na forálacha maidir le réamheolairí d'uireasa bearta lena sonraítear ceanglais bheachta maidir le bunghnéithe éagsúla uile na réamheolairí, d'fhéadfadh fiú mionéagsúlachtaí sa chur chuige i leith gné amháin de na gnéithe sin, mórbhacainní roimh thairiscint trasteorann urrús, roimh il-liostú ar mhargaí rialáilte agus roimh rialacha an Aontais maidir le cosaint tomhaltóirí a bheith mar thoradh orthu. Dá bhrí sin, trí úsáid a bhaint as rialachán, atá infheidhme go díreach gan dlí náisiúnta a bheith de dhíth, ba cheart laghdú a dhéanamh ar an bhféidearthacht bearta atá éagsúil le chéile a bheith á ndéanamh ar an leibhéal náisiúnta, agus ba cheart cur chuige comhsheasmhach agus deimhneacht dhlíthiúil níos fearr a áirithiú agus cosc a chur ar mhórbhacainní den sórt sin. Ach rialachán a úsáid is móide an mhuinín a chuirfear i dtrédhearcacht na margaí ar fud an Aontais, agus laghdófar an chastacht rialála a thagann roimh chuideachtaí agus na costais a bhíonn orthu a sheasamh maidir le cuardach agus comhlíonadh.

(6) Léirigh an measúnú ar Threoir 2010/73/AE ó Pharlaimint na hEorpa agus ón gComhairle (5) nár éirigh leis na hathruithe a tugadh isteach a mbunspriocanna a bhaint amach agus go bhfuil gá le tuilleadh leasuithe ar chóras na réamheolairí san Aontas chun cur i bhfeidhm an chórais sin a shimpliú agus a fheabhsú, chun a éifeachtúlacht a mhéadú agus chun iomaíochas idirnáisiúnta an Aontais a fheabhsú, agus ar an dóigh sin rannchuidiú le laghdú a dhéanamh ar na hualaí riaracháin.

(7) Is éard is aidhm leis an Rialachán seo cosaint infheisteoirí agus éifeachtúlacht an mhargaidh a áirithiú, agus an margadh inmheánach do chaipiteal a fheabhsú ag an am céanna. Trí bhíthin faisnéis a sholáthar atá, de réir chineál an eisitheora agus na n-urrús, riachtanach chun é a chur ar chumas infheisteoirí cinntí infheistíochta feasacha a dhéanamh, trína bhíthin sin agus trí rialacha maidir le gnó a dhéanamh freisin, áiritheofar cosaint infheisteoirí. Thairis sin, is modh éifeachtach an fhaisnéis sin leis an muinín a chuirtear in urrúis a mhéadú, rud a chuireann le dea-fheidhmiú agus dea-fhorbairt margaí urrús. Is é an dóigh is iomchuí leis an bhfaisnéis sin a chur ar fáil réamheolaire a fhoilsiú.

(8) Ní chuireann na ceanglais maidir le nochtadh atá sa Rialachán seo cosc ar Bhallstát ná ar údarás inniúil ná ar mhalartán ceanglais shonracha eile a fhorchur, trína leabhar rialacha, a fhad a bhaineann le hurrúis a ligean isteach chun a dtrádála ar mhargadh rialáilte, go háirithe i dtaca le rialáil chorparáideach. Níor cheart na ceanglais sin srian a chur, go díreach nó go hindíreach, le réamheolaire arna fhormheas ag údarás inniúil a tharraingt suas, ná le hinneachar ná le scaipeadh an réamheolaire sin.

(9) Maidir le hurrúis neamhchothromais a eisíonn Ballstát nó údarás réigiúnach nó áitiúil de chuid Ballstáit, comhlachtaí idirnáisiúnta poiblí a bhfuil Ballstát amháin nó níos mó ina mbaill díobh, an Banc Ceannais Eorpach nó bainc ceannais na mBallstát, níor cheart iad a bheith cumhdaithe faoin Rialachán seo agus, dá bhrí sin, níor cheart don Rialachán seo difear a dhéanamh dóibh.

(10) Ba cheart urrúis chothromais agus urrúis neamhchothromais, a thairgtear don phobal nó a ligtear isteach chun a dtrádála ar mhargaí rialáilte, a bheith cumhdaithe faoi raon feidhme na hoibleagáide maidir le réamheolaire a fhoilsiú ionas go n-áiritheofar cosaint infheisteoirí. Roinnt de na hurrúis a chumhdaítear sa Rialachán seo, tugann siad teideal don sealbhóir urrúis inaistrithe a fháil nó méid airgid thirim a ghlacadh trí shocraíocht airgid a chinntear de réir tagairtí d'ionstraimí eile, go háirithe urrúis inaistrithe, airgeadraí, rátaí úis nó torthaí, tráchtearraí nó innéacsanna nó bearta eile. Cumhdaítear leis an Rialachán seo, go háirithe, barántais, barántais chumhdaithe, deimhnithe, admhálacha taisce agus nótaí in-chomhshóite, amhail urrúis atá in-chomhshóite de rogha an infheisteora.

(11) Lena áirithiú go bhformheasfar an réamheolaire agus go mbeidh sé faoi nós imeachta an phas Eorpaigh agus go ndéanfar maoirseacht ar chomhlíonadh an Rialacháin seo ag rannpháirtithe sa mhargadh, ní mór údarás inniúil a ainmniú do gach réamheolaire. Ar an gcaoi sin, ba cheart a chinneadh go soiléir leis an Rialachán seo cén Ballstát baile ar fearr is féidir leis an réamheolaire a fhormheas.

(12) I gcás tairiscintí urrús don phobal ar lú a gcomaoin iomlán san Aontas ná EUR 1 000 000, is dóchúil go mbeadh an costas a bheadh ar réamheolaire a thabhairt ar aird i gcomhréir leis an Rialachán seo díréireach leis na fáltais is dócha a thiocfadh as an tairiscint. Is iomchuí, dá bhrí sin, gan an oibleagáid maidir le réamheolaire a tharraingt suas faoin Rialachán seo a bheith infheidhme maidir le tairiscintí chomh beag sin. Níor cheart do na Ballstáit an oibleagáid chun réamheolaire a tharraingt suas i gcomhréir leis an Rialachán seo a leathnú chuig tairiscintí urrús don phobal a bhfuil a gcomaoin iomlán faoi bhun na tairsí sin. Ba cheart do na Ballstáit a bheith in ann ceanglais eile maidir le nochtadh a cheangal ar an leibhéal náisiúnta, sa mhéid nach mbeadh na ceanglais sin ina n-ualach díréireach nó neamhriachtanach i ndáil leis na hurrúis sin a thairgtear.

(13) Ina theannta sin, i bhfianaise méideanna éagsúla na margaí airgeadais ar fud an Aontais, is iomchuí go mbeidh sé de rogha ag na Ballstáit tairiscintí urrús don phobal nach mó ná EUR 8 000 000 a dhíolmhú ón oibleagáid maidir le réamheolairí a fhoilsiú amhail dá bhforáiltear sa Rialachán seo. Go háirithe, ba cheart cead a bheith ag na Ballstáit tairseach idir EUR 1 000 000 agus EUR 8 000 000 a leagan síos ina ndlí náisiúnta, arna shloinneadh mar chomaoin iomlán na tairisceana san Aontas thar thréimhse 12 mhí agus, má tá comaoin níos lú i gceist, ba cheart feidhm a bheith ag an díolmhú sin agus aird á tabhairt ar an leibhéal cosanta a mheasann siad a bheith iomchuí don infheisteoir baile. Mar sin féin, níor cheart, leis na hurrúis dhíolmhaithe sin a thairgtear don phobal agus a dhéantar, tairbhiú den chóras pas faoin Rialachán seo. Faoi bhun na tairsí sin, ba cheart do na Ballstáit a bheith in ann ceanglais eile maidir le nochtadh a cheangal ar an leibhéal náisiúnta, sa mhéid nach mbeadh na ceanglais sin ina n-ualach díréireach nó neamhriachtanach i ndáil leis na hurrúis dhíolmhaithe sin a thairgtear. Níor cheart go gcuirfeadh aon ní sa Rialachán seo cosc ar na Ballstáit sin rialacha a thabhairt isteach ar an leibhéal náisiúnta lena gceadaítear d’oibreoirí saoráidí trádála iltaobhacha (MTFanna) inneachar an doiciméid a chinneadh, ar doiciméad maidir le ligean isteach é a chuirtear de cheangal ar eisitheoir a thaispeáint nuair a ligtear a chuid urrús isteach chun a dtrádála ar dtús nó rialacha mionsonraithe an athbhreithnithe a dhéanfar air a chinneadh.

(14) Le hurrúis a ligean isteach chun a dtrádála ar MTF nó le praghsanna tairgthe agus tairisceana a fhoilsiú, ní mheasfar gur tairiscint urrús don phobal ann féin é agus, dá bhrí sin, níl sé faoi réir na hoibleagáide chun réamheolaire a tharraingt suas faoin Rialachán seo. Níor cheart réamheolaire a cheangal ach amháin i gcás ina mbeadh teachtaireacht ag gabháil leis na staideanna sin, ar teachtaireacht í ar “tairiscint urrús don phobal” mar a shainmhínítear sa Rialachán seo a bheadh ann.

(15) I gcás gur ar chiorcal infheisteoirí nach infheisteoirí cáilithe iad, agus orthu sin amháin, atá tairiscint urrús don phobal dírithe, ualach díréireach is ea é réamheolaire a tharraingt suas i bhfianaise an lín bhig daoine a bhfuil an tairiscint dírithe orthu, agus níor cheart, dá bhrí sin, é a bheith ina cheangal réamheolaire a tharraingt suas. Bheadh feidhm ag an méid sin, mar shampla, i gcás tairiscint atá dírithe ar líon teoranta gaolta de chuid bainisteoirí cuideachta nó ar dhaoine dá lucht aitheantais.

(16) Ba cheart an Rialachán seo a léiriú ar shlí atá i gcomhréir le Treoir 2004/25/CE ó Pharlaimint na hEorpa agus ón gComhairle (6), i gcás inarb infheidhme, i gcomhthéacs tairiscintí táthcheangail, idirbhearta cumaisc agus idirbhearta eile a dhéanann difear d’úinéireacht nó do rialú cuideachtaí.

(17) Ach stiúrthóirí agus fostaithe a dhreasú urrúis a shealbhú ina gcuideachta féin, is féidir dea-thionchar a imirt ar rialáil cuideachtaí agus tionchar fadtéarmach a imirt ar thiomantas fostaithe agus ar bhraistint na húinéireachta ina measc, sa chaoi go mbeidh leasanna na scairshealbhóirí agus leasanna na bhfostaithe ag teacht le chéile, agus deiseanna infheistíochta á dtabhairt do na fostaithe. Is den tábhacht é fostaithe a bheith rannpháirteach in úinéireacht a gcuideachta i gcás fiontair bheaga agus mheánmhéide (FBManna), ar dóchúil go mbíonn ról tábhachtach ag fostaithe aonair i ndul chun cinn na gcuideachtaí sin. Dá bhrí sin, níor cheart aon oibleagáid a bheith ann maidir le réamheolaire a fhoilsiú i gcás tairiscintí a dhéantar i gcomhthéacs scéim scaireanna d’fhostaithe laistigh den Aontas, ar choinníoll go gcuirtear doiciméad ar fáil ina bhfuil faisnéis faoi líon agus faoi chineál na n-urrús agus mionsonraí na tairisceana nó na leithroinnte agus na cúiseanna atá léi, chun cosaint infheisteoirí a choimeád slán. Lena áirithiú go mbeidh rochtain chothrom ar scéimeanna scaireanna d'fhostaithe ag gach stiúrthóir agus ag gach fostaí is cuma cé acu laistigh den Aontas nó lasmuigh de atá a bhfostóir bunaithe, níor cheart aon chinneadh coibhéise maidir le margaí tríú tír a bheith ina cheangal a thuilleadh, ar chuntar go gcuirtear an doiciméadsin ar fáil. Ar an gcaoi sin, beidh gach rannpháirtí i scéimeanna scaireanna d'fhostaithe ag tairbhiú de chóir chomhionann agus d'fhaisnéis chomhionann.

(18) Is minic a léiríonn eisiúintí caolúcháin scaireanna nó urrús lena dtugtar rochtain ar scaireanna go bhfuil idirbhearta ann a mbíonn tionchar nach beag acu ar struchtúr caipitil, ionchas agus staid airgeadais an eisitheora, a bhfuil gá leis an bhfaisnéis i réamheolaire faoina gcoinne. Os a choinne sin, i gcás ina bhfuil scaireanna ag eisitheoir a ligeadh isteach chun a dtrádála ar mhargadh rialáilte cheana, níor cheart gá a bheith le réamheolaire chun na scaireanna den aicme chéanna sin a ligean isteach chun a dtrádála ar an margadh rialáilte céanna ina dhiaidh sin, lena n-áirítear nuair is toradh na scaireanna sin ar urrúis eile a chomhshó nó ar mhalartú urrús eile nó ar théachtadh ceart a tugadh le hurrúis eile, ar choinníoll nach bhfuil sna scaireanna nua a ligtear isteach chun a dtrádála ach cion teoranta i ndáil le scaireanna den aicme chéanna a ligtear isteach cheana ar an margadh rialáilte céanna, ach amháin má tá an ligean isteach chun a dtrádála sin comhcheangailte le tairiscint urrús don phobal a thagann faoi raon feidhme an Rialacháin seo. Ba cheart an prionsabal céanna a bheith i bhfeidhm ar bhealach níos ginearálta maidir le hurrúis atá idirmhalartach le hurrúis a ligeadh isteach chun a dtrádála cheana ar mhargadh rialáilte.

(19) Ní dochar an Rialachán seo do na dlíthe, na rialacháin agus na forálacha riaracháin arna nglacadh de bhun Threoir 2014/59/AE ó Pharlaimint na hEorpa agus ón gComhairle (7) i ndáil le réiteach institiúidí creidmheasa, go háirithe Airteagal 53(2), Airteagal 59(2) agus Airteagal 63(1) agus (2) de, i gcásanna nach bhfuil aon oibleagáid ann réamheolaire a fhoilsiú.

(20) Díolúintí ón oibleagáid réamheolaire a fhoilsiú faoin Rialachán seo, ba cheart iad a chomhcheangal i gcás tairiscint urrús phoiblí agus/nó ligean isteach chun trádála ar mhargadh rialáilte, más rud é go gcomhlíontar na coinníollacha do na díolúintí sin ag an am céanna. Mar shampla, i gcás ina ndéantar tairiscint a dhíriú ag an am céanna ar infheisteoirí cáilithe, ar infheisteoirí neamhcháilithe a gheallann go n-infheisteoidh siad EUR 100 000 ar a laghad in aghaidh an duine, ar fhostaithe an eisitheora agus ina theannta sin ar líon teoranta infheisteoirí neamhcháilithe nach mó ná an líon a leagtar amach sa Rialachán seo, ba cheart an tairiscint a dhíolmhú ón oibleagáid réamheolaire a fhoilsiú.

(21) D’fhonn a áirithiú go bhfeidhmeoidh an margadh mórdhíola d’urrúis neamhchothromais go cuí agus d’fhonn leachtacht an mhargaidh a mhéadú, tá sé tábhachtach láimhseáil laghdaithe ar leith a leagan amach le haghaidh urrúis neamhchothromais a ligtear isteach chun a dtrádála ar mhargadh rialáilte agus atá ceaptha d’infheisteoirí cáilithe. Ba cheart a bheith i gceist, le láimhseáil laghdaithe den sórt sin, ceanglais íosta faisnéise nach mbaineann ualach chomh trom sin leo ná na cinn atá infheidhme maidir le hurrúis neamhchothromais a thairgtear d’infheisteoirí miondíola, níor cheart ceanglas ar bith a bheith ann achoimre a áireamh sa réamheolaire agus ba cheart ceanglais níos solúbtha teanga a bheith infheidhme. Ba cheart an láimhseáil laghdaithe sin a bheith infheidhme maidir le, ar an gcéad dul síos, hurrúis neamhchothromais, beag beann ar an ainmníocht atá acu, nach dtrádáiltear ach ar mhargadh rialáilte, nó ar chuid shonrach den mhargadh sin, a bhféadfaidh infheisteoirí cáilithe, agus iadsan amháin, rochtain a bheith air chun críocha na trádála sna hurrúis sin agus, ar an dara dul síos, maidir le hurrúis neamhchothromais a bhfuil ainmníocht EUR 100 000 ar a laghad acu in aghaidh an aonaid, a léiríonn cumas infheistíochta níos airde na n-infheisteoirí a bhaineann leis an réamheolaire. Níor cheart aon athdhíol d’infheisteoirí neamhcháilithe a cheadú le haghaidh urrúis neamhchothromais, nach dtrádáiltear ach ar mhargadh rialáilte nó ar chuid shonrach den mhargadh sin, nach féidir ach amháin le hinfheisteoirí cáilithe rochtain a fháil air nó uirthi chun críocha trádála sna hurrúis sin, mura rud é go ndéantar réamheolaire a tharraingt suas, i gcomhréir leis an Rialachán seo, a bheidh oiriúnach d’infheisteoirí neamhcháilithe. Chuige sin, tá sé fíor-riachtanach nach ndéanfaidh oibreoirí margaidh, agus na margaí rialáilte sin, nó cuid shonrach de, á mbunú acu, rochtain dhíreach nó neamhdhíreach ar an margadh rialáilte sin, nó ar chuid shonrach de, a cheadú d’infheisteoirí neamhcháilithe.

(22) I gcás ina leithdháiltear urrúis gan gné na rogha indibhidiúla a bheith ann don fhaighteoir, lena n-áirítear leithdháiltí urrús i gcás nach bhfuil aon cheart ann an leithdháileadh a shéanadh, nó i gcás ina ndéantar an leithdháileadh go huathoibríoch i ndiaidh cinneadh cúirte, amhail leithdháileadh urrús do chreidiúnaithe atá ann cheana le linn imeacht breithiúnach dócmhainneachta, ní cháilítear an leithdháileadh sin mar thairiscint urrús don phobal.

(23) Maidir le heisitheoirí, le tairgeoirí nó le daoine atá ag iarraidh go ligfí urrúis isteach chun a dtrádála ar mhargadh rialáilte nach bhfuil faoi réir na hoibleagáide réamheolaire a fhoilsiú, ba cheart dóibh tairbhiú de phas aonair i gcás ina dtograíonn siad an Rialachán seo a chomhlíonadh ar bhonn deonach.

(24) I bhfianaise na sainiúlachtaí atá ag gabháil le cineálacha éagsúla urrús, eisitheoirí, tairiscintí agus ligin isteach, leagtar amach, sa Rialachán seo, rialacha d’fhoirmeacha éagsúla réamheolairí – réamheolaire caighdeánach, réamheolaire mórdhíola d’urrúis neamhchothromais, réamheolaire bunaidh, réamheolaire simplithe le haghaidh eisiúintí tánaisteacha agus réamheolaire Fáis de chuid AE. Dá bhrí sin, ba cheart gach tagairt a dhéantar do “réamheolaire” faoin Rialachán seo a thuiscint mar thagairt do na foirmeacha réamheolairí sin uile, mura rud é go sonraítear a mhalairt go sainráite.

(25) An fhaisnéis is gá a nochtadh i réamheolaire, níor cheart é a bheith ina cheangal i gcás tairiscintí urrús don phobal atá teoranta d'infheisteoirí cáilithe. Os a choinne sin, i gcás aon athdhíol leis an bpobal nó aon trádáil phoiblí trí urrúis a ligean isteach chun a dtrádála ar mhargadh rialáilte, ba cheart go gceanglófaí go mbeadh réamheolaire foilsithe.

(26) Tugann réamheolaire bailí, arna tharraingt suas ag an eisitheoir nó ag an duine atá freagrach as an réamheolaire a tharraingt suas agus atá ar fáil don phobal tráth láithriú críochnaitheach na n-urrús trí idirghabhálaithe airgeadais nó in aon athdhíol urrús ina dhiaidh sin, tugann sé dóthain faisnéise le go bhféadfaidh infheisteoirí cinntí infheistíochta eolasacha a dhéanamh. Dá bhrí sin, idirghabhálaithe airgeadais a láithríonn urrúis nó a athdhíolann iad ina dhiaidh sin, ba cheart go bhféadfaidís brath ar an réamheolaire tosaigh a d'fhoilsigh an t-eisitheoir nó an duine atá freagrach as an réamheolaire a tharraingt suas a fhad agus atá sé bailí agus forlíonta go cuí agus go dtoilíonn an t-eisitheoir nó an duine atá freagrach as an réamheolaire a tharraingt suas lena úsáid. Ba cheart go bhféadfadh an duine atá freagrach as an réamheolaire a tharraingt suas coinníollacha a chur le toiliú den sórt sin. Ba cheart an toiliú chun an réamheolaire a úsáid, lena n-áirítear aon choinníollacha a ghabhann leis, a thabhairt i gcomhaontú i scríbhinn á chur ar a gcumas do pháirtithe ábhartha measúnú a dhéanamh ar cé acu a chomhlíonann nó nach gcomhlíonann athdhíol nó láithriú críochnaitheach urrús an comhaontú. I gcás ina dtugtar toiliú an réamheolaire a úsáid, ba cheart an t-eisitheoir nó an duine atá freagrach as an réamheolaire tosaigh a tharraingt suas a bheith faoi dhliteanas i leith na faisnéise a luaitear ann, agus i gcás réamheolaire bunaidh, i leith téarmaí críochnaitheacha a sholáthar agus a chomhdú agus níor cheart aon réamheolaire eile a bheith de cheangal. Mar sin féin, i gcás nach dtugann an t-eisitheoir nó an duine atá freagrach as an réamheolaire tosaigh sin a tharraingt suas toiliú lena úsáid, ba cheart ceangal a bheith ar an idirghabhálaí airgeadais réamheolaire nua a fhoilsiú. Sa chás sin, ba cheart an t-idirghabhálaí airgeadais a bheith faoi dhliteanas i leith na faisnéise sa réamheolaire, lena n-áirítear gach faisnéis arna corprú de réir tagairtí agus, i gcás réamheolaire bunaidh, ba cheart dó a bheith faoi dhliteanas i leith na dtéarmaí críochnaitheacha.

(27) Ach an fhaisnéis a bhíonn sa réamheolaire a chomhchuibhiú, ba cheart cosaint choibhéiseach a thabhairt d'infheisteoirí ar leibhéal an Aontais. Chun é a chur ar chumas infheisteoirí cinneadh infheistíochta eolasach a dhéanamh, ba cheart an fhaisnéis sin a bheith leordhóthanach agus oibiachtúil agus ba cheart í a scríobh agus a chur i láthair i bhfoirm atá éasca a anailísiú, atá gonta agus atá sothuigthe. Ba cheart an fhaisnéis atá san áireamh i réamheolaire a chur in oiriúint do chineál an réamheolaire, do nádúr agus d’imthosca an eisitheora, s do chineál na n-urrús, agus chun a léiriú an infheisteoirí cáilithe amháin iad na hinfheisteoirí a ndírítear an tairiscint orthu.. Níor cheart faisnéis a bheith i réamheolaire nach bhfuil ábhartha maidir leis an eisitheoir agus na leis na hurrúis lena mbaineann ná nach mbaineann go sonrach leo, ós rud é go bhféadfadh an méid sin an fhaisnéis is ábhartha maidir leis an gcinneadh infheistíochta a cheilt agus an bonn a bhaint de chosaint infheisteoirí ar an gcaoi sin.

(28) Ba cheart an réamheolaire a bheith ina fhoinse úsáideach faisnéise d'infheisteoirí, go háirithe d'infheisteoirí miondíola. Ba cheart é a bheith ina chuid féinchuimsitheach den réamheolaire agus a bheith dírithe ar fhaisnéis bhunriachtanach atá de dhíth ar infheisteoirí chun a chinneadh cé hiad na hurrúis atá á dtairiscint nó atá á ligean isteach chun a dtrádála is mian leo a scrúdú tuilleadh tríd an réamheolaire ina iomláine a athbhreithniú chun a gcinneadh a dhéanamh. San fhaisnéis bhunriachtanach sin ba cheart saintréithe bunaidh an eisitheora, an ráthóra, más ann dó, agus na n-urrús atá á dtairiscint nó á ligean isteach chun a dtrádála ar mhargadh rialáilte, ba cheart sin, agus na priacail a ghabhann leo, a thabhairt le fios. Ba cheart téarmaí agus coinníollacha ginearálta na tairisceana a thabhairt inti freisin.

(29) Is éard is ceart a bheith sna fachtóirí priacail a chuirtear i láthair san achoimre rogha theoranta priacail sonrach a mheasann an t-eisitheoir a bheith ar na cinn is ábhartha don infheisteoir agus cinneadh infheistíochta á dhéanamh ag an infheisteoir. Ba cheart an tuairisc ar na fachtóirí priacail san achoimre a bheith ábhartha don tairiscint ar leith agus ba cheart í a ullmhú ar mhaithe le hinfheisteoirí agus ar mhaithe leo siúd amháin agus níor cheart ráitis ghinearálta a bheith inti faoi phriacal infheistíochta, ná teorainn a chur le dliteanas an eisitheora, an tairgeora nó aon daoine atá ag gníomhú thar a gceann. Sna fachtóirí priacail sin, ba cheart, i gcás inarb infheidhme, aird a tharraingt ar na priacail, go háirithe d’infheisteoirí miondíola, i gcás urrúis arna n-eisiúint ag institiúidí creidmheasa atá faoi réir tarrtháil inmheánach faoi Threoir 2014/59/AE.

(30) Ba cheart achoimre an réamheolaire a bheith gearr, simplí agus sothuigthe ag infheisteoirí. Teanga shimplí neamhtheicniúil ba cheart a úsáid ann, agus ba cheart faisnéis a chur i láthair ar dhóigh shothuigthe. Ba cheart níos mó ná tiomsú sleachta a tógadh as an réamheolaire a bheith ann. Is iomchuí uasfhad a shocrú don achoimre lena áirithiú nach ndíspreagfar infheisteoirí óna léamh agus le heisitheoirí a spreagadh leis an bhfaisnéis is sár-riachtanach d'infheisteoirí a roghnú. I gcúinsí áirithe a leagtar amach sa Rialachán seo, ba cheart uasfhad an achoimre a leathnú.

(31) Lena áirithiú go mbeidh struchtúr aonfhoirmeach in achoimre an réamheolaire, ba cheart ranna ginearálta agus fotheidil a thabhairt ann, agus réimsí táscacha inar cheart don eisitheoir tuairisc ghearr a thabhairt agus figiúirí a lua, más iomchuí. A fhad agus a chuirtear i láthair an fhaisnéis ar dhóigh chothrom agus chóir, ba cheart cead a bheith ag eisitheoirí an fhaisnéis a mheasann siad a bheith ábhartha agus fóntach a roghnú.

(32) Ba cheart achoimre an réamheolaire a bheith múnlaithe a oiread is féidir ar an doiciméad faisnéise bunriachtanaí a cheanglaítear faoi Rialachán (AE) Uimh. 1286/2014 ó Pharlaimint na hEorpa agus ón gComhairle (8). I gcás ina dtagann urrúis faoi raon feidhme an Rialacháin seo agus Rialachán (AE) Uimh. 1286/2014 araon, bhéadh sé indéanta lánúsáid a bhaint arís as an doiciméad faisnéise bunriachtanaí san achoimre le costais chomhlíonta agus na hualaí riaracháin a chuirtear ar eisitheoirí a laghdú a oiread is féidir, agus mar sin déantar athúsáid den sórt sin a éascú leis an Rialachán seo. Níor cheart, áfach, an ceanglas maidir le hullmhú achoimre a tharscaoileadh nuair a cheanglaítear doiciméad faisnéise bunriachtanaí, ós rud é nach mbíonn faisnéis bhunriachtanach ann faoin eisitheoir ná faoi na hurrúis atá á dtairiscint don phobal nó atá á ligean isteach chun a dtrádála ar mhargadh rialáilte.

(33) Níor cheart aon dliteanas sibhialta a bheith ar aon duine i bhfianaise na hachoimre amháin, lena n-áirítear aon aistriúchán di, ach amháin má tá an achoimre míthreorach, míchruinn nó neamhréireach nuair a léitear in éineacht le codanna ábhartha den réamheolaire í, nó más rud é, nuair a léitear in éineacht leis na codanna eile den réamheolaire í, nach dtugtar faisnéis bhunriachtanach inti a chabhróidh le hinfheisteoirí agus é á bhreithniú acu ar cheart dóibh infheistiú sna hurrúis sin. Ba cheart rabhadh soiléir ina thaobh sin a bheith san achoimre.

(34) Maidir le heisitheoirí a chruinníonn maoiniú ar mhargaí caipitil arís agus arís eile, ba cheart doiciméid chlárúcháin agus réamheolairí d'fhormáid shonrach a thairiscint dóibh agus ba cheart nósanna imeachta sonracha um chomhdú agus formheas a thairiscint dóibh freisin, chun solúbthacht bhreise a thabhairt dóibh agus chun é a chur ar a gcumas deiseanna margaidh a thapú. I ngach cás, ba cheart na formáidí agus na nósanna imeachta sin a bheith roghnach ag eisitheoirí.

(35) I gcás gach urrús neamhchothromais, lena n-áirítear iad siúd a eisítear go leanúnach nó arís agus arís eile iad mar chuid de chlár tairisceana, ba cheart cead a bheith ag eisitheoirí réamheolaire a tharraingt suas i bhfoirm réamheolaire bunaidh.

(36) Is iomchuí a shoiléiriú nár cheart a bheith i dtéarmaí críochnaitheacha réamheolaire bunaidh ach faisnéis a bhaineann le nóta mínithe na n-urrús is sonrach don eisiúint ar leith agus nach féidir í a chinneadh ach tráth na heisiúna ar leith. D'fheadfadh a leithéidí seo a bheith ar áireamh san fhaisnéis: uimhir aitheantais idirnáisiúnta na n-urrús (ISIN), an praghas eisiúna, an dáta aibíochta, aon dearbhán, an dáta feidhmithe, an praghas feidhmithe, an praghas fuascailte agus téarmaí eile nárbh eol iad tráth tarraingthe suas an réamheolaire bunaidh. I gcás nach bhfuil na téarmaí críochnaitheacha ar áireamh sa réamheolaire bunaidh níor cheart gur ghá formheas an údaráis inniúil ina leith a fháil; ba cheart iad a chomhdú leis an údarás sin, agus sin amháin. Ba cheart faisnéis nua eile a d'fhéadfadh difear a dhéanamh do mheasúnú ar eisitheoir agus ar na hurrúis a chur ar áireamh i bhforlíonadh ar an réamheolaire bunaidh. Níor cheart cineál urrús nach bhfuil tuairisc air cheana sa réamheolaire bunaidh a chur ar áireamh sna téarmaí críochnaitheacha ná i bhforlíonadh.

(37) I gcás réamheolaire bunaidh, níor cheart don eisitheoir achoimre a tharraingt suas ach amháin i ndáil le gach eisiúint ar leith atá á dtairiscint, le hualaigh riaracháin a laghdú agus leis an inléiteacht a fheabhsú d'infheisteoirí. Ba cheart an achoimre sin a bhaineann go sonrach leis na heisiúintí a chur i gceangal leis na téarmaí críochnaitheacha agus níor cheart don údarás inniúil í a fhormheas ach amháin i gcás ina bhfuil na téarmaí críochnaitheacha sa réamheolaire bunaidh nó i bhforlíonadh air.

(38) D’fhonn feabhas a chur ar sholúbthacht agus ar chost-éifeachtúlacht an réamheolaire bunaidh, ba cheart cead a bheith ag eisitheoir réamheolaire bunaidh a tharraingt suas mar dhoiciméid ar leithligh.

(39) Ba cheart eisitheoirí rialta a dhreasú leis an réamheolaire a tharraingt suas mar dhoiciméid ar leithligh arae is dóigh é sin le laghdú ar an gcostas a leanann comhlíonadh an Rialachán seo agus le caoi a thabhairt dóibh deiseanna margaidh a thapú go mear. Dá bhrí sin, eisitheoirí a bhfuil a n-urrúis á ligean isteach chun a dtrádála ar mhargaí rialáilte nó ar MTFanna, ba cheart é a bheith de rogha acu, ach gan é a bheith d'oibleagáid orthu, doiciméad clárúcháin uilíoch a tharraingt suas agus a fhoilsiú gach bliain airgeadais, doiciméad ina mbeadh faisnéis dhlíthiúil, ghnó, airgeadais, chuntasaíochta agus scairshealbhóireachta agus ina dtabharfaí tuairisc ar an eisitheoir don bhliain airgeadais áirithe sin. Ar an gcoinníoll go bhfuil na gcritéar a leagtar amach sa Rialachán seo a chomhlíonadh, ba cheart a mheas gur eisitheoir rialta é an eisitheoir amhail ón nóiméad a dhéanann an t-eisitheoir an doiciméad clárúcháin uilíoch a thíolacadh don údarás inniúil lena fhormheas. Trí dhoiciméad clárúcháin uilíoch a tharraingt suas, ba cheart go gcuirfí ar a chumas don eisitheoir an fhaisnéis a choimeád cothrom le dáta agus réamheolaire a tharraingt suas nuair atá dálaí an mhargaidh fabhrach d'urrúis a thairiscint don phobal nó a ligean isteach chun a dtrádála ar mhargadh rialáilte, trí nóta mínithe na n-urrús agus achoimre a chur isteach. Ba cheart an doiciméad clárúcháin uilíoch a bheith ilchuspóireach sa mhéid agus gur cheart a inneachar a bheith mar an gcéanna is cuma cé acu le haghaidh urrúis chothromais nó neamhchothromais a thairiscint don phobal nó a ligean isteach chun a dtrádála ar mhargadh rialáilte a úsáideann an t-eisitheoir é ina dhiaidh sin. Dá bhrí sin, ba cheart na caighdeáin maidir le nochtadh don doiciméad clárúcháin uilíoch a bheith bunaithe ar na caighdeáin le haghaidh urrúis chothromais. Ba cheart don doiciméad clárúcháin uilíoch a bheith ina fhoinse tagartha ag an eisitheoir, ina dtugtar d'infheisteoirí agus d'anailísithe an t-íosmhéid faisnéise is gá le breithiúnas eolasach a dhéanamh ar ghnó, staid airgeadais, tuillimh agus ionchais, rialachas agus scairshealbhóireacht na cuideachta.

(40) Aon eisitheoir a chomhdaigh doiciméad clárúcháin uilíoch agus a fuair formheas ina leith dhá bhliain as a chéile, is féidir a mheas gur eisitheoir is aithnidiúil don údarás inniúil é. Ba cheart go bhféadfaí gach doiciméad clárúcháin uilíoch agus aon leasuithe a dhéantar orthu ina dhiaidh sin a chomhdú gan aon fhormheas a fháil roimh ré agus an t-údarás inniúil é a athbhreithniú ar bhonn ex-post i gcás ina measann an t-údarás inniúil sin go bhfuil gá leis. Ba cheart do gach údarás inniúil minicíocht an athbhreithnithe sin a chinneadh ag cur san áireamh dó nithe amhail a mheasúnú ar phriacail an eisitheora, a fheabhas a bhí an nochtadh a rinne an t-eisitheoir san am a caitheadh, nó an fad ama ón uair dheireanach a rinneadh athbhreithniú ar dhoiciméad clárúcháin uilíoch a comhdaíodh.

(41) Ba cheart go bhféadfaí an doiciméad clárúcháin uilíoch a leasú, a fhad agus nach cuid de réamheolaire formheasta é, bíodh sé ina leasú deonach ag an eisitheoir – mar shampla i gcás athrú ábhartha ar a eagar nó ar a staid airgeadais an eisitheora – nó ar iarratas ón údarás inniúil i gcomhthéacs athbhreithniú comhdaithe ex post i gcás, go dtagtar ar an tuairim nach mbeadh na caighdeáin maidir le hiomláine, sothuigtheacht agus comhsheasmhacht comhlíonta. Ba cheart leasuithe den saghas sin a fhoilsiú de réir na socruithe céanna a bhfuil feidhm acu maidir leis an doiciméad clárúcháin uilíoch. Go háirithe, nuair a aithníonn an t-údarás inniúil easnamh, botún substainte nó míchruinneas substainte, ba cheart don eisitheoir a dhoiciméad clárúcháin uilíoch a leasú agus an leasú sin a chur ar fáil don phobal gan moill mhíchuí. Ós rud é nach tairiscint urrús don phobal ná ligean isteach urrús chun a dtrádála atá i gceist, ba cheart an nós imeachta maidir le doiciméad clárúcháin uilíoch a leasú a bheith éagsúil leis an nós imeachta maidir le réamheolaire a fhorlíonadh, rud nár cheart feidhm a bheith aige go dtí go mbeidh an réamheolaire formheasta.

(42) I gcás ina dtarraingíonn eisitheoir suas réamheolaire ina bhfuil doiciméid ar leithligh, ba cheart na codanna uile den réamheolaire a bheith faoi réir formheasa, lena n-áirítear, más infheidhme, an doiciméad clárúcháin uilíoch agus aon leasuithe air, i gcás inar comhdaíodh iad cheana leis an údarás inniúil ach nár formheasadh iad. Níor cheart aon leasuithe a dhéantar ar an doiciméad clárúcháin uilíoch a bheith faoi réir formheas ag an údarás inniúil an tráth a chomhdaítear é agus níor cheart iad a fhormheas ach amháin nuair a dhéantar na comhchodanna uile den réamheolaire a thíolacadh lena bhformheas.

(43) Le dlús a chur le hullmhú an réamheolaire agus le rochtain ar mhargaí caipitil a éascú ar bhealach costéifeachtach, ba cheart go bhféadfadh eisitheoirí rialta a ullmhaíonn doiciméad clárúcháin uilíoch tairbhiú de phróiseas formheasa níos tapa, ós rud é gur formheasadh an phríomhchuid den réamheolaire cheana nó go bhfuil sé ar fáil lena hathbhreithniú ag an údarás inniúil cheana. Ba cheart, dá bhrí sin, an t-am is gá le réamheolaire a fhormheas a chiorrú nuair is doiciméid chlárúcháin uilíoch atá sa doiciméad clárúcháin.

(44) Ba cheart cead a bheith ag úsáideoirí rialta doiciméad clárúcháin uilíoch agus aon leasuithe a dhéantar ar an doiciméad sin a úsáid mar chuid de réamheolaire bunaidh. I gcás ina mbeidh eisitheoir rialta incháilithe chun réamheolaire Fáis de chuid AE a tharraingt suas faoin gcóras nochta simplithe le haghaidh eisiúintí tánaisteacha nó réamheolaire mórdhíola d’urrúis neamhchothromais, ba cheart cead a bheith aige an doiciméad clárúcháin uilíoch atá aige, agus aon leasuithe a dhéantar air, a úsáid mar chomhchuid d’aon réamheolaire den sórt sin, in ionad an doiciméid clárúcháin ar leith a éilítear faoi na córais sin maidir le nochtadh.

(45) Ar choinníoll go gcomhlíonann eisitheoir na nósanna imeachta maidir le comhdú, le scaipeadh agus le stóráil faisnéise rialáilte agus na spriocdhátaí a leagtar amach in Airteagal 4 agus in Airteagal 5 de Threoir 2004/109/CE ó Pharlaimint na hEorpa agus ón gComhairle (9), ba cheart cead a bheith aige na tuarascálacha airgeadais bliantúla agus leathbhliantúla a cheanglaítear faoi Threoir 2004/109/CE a fhoilsiú mar chodanna den doiciméad clárúcháin uilíoch, ach amháin murab ionann Ballstát baile an eisitheora chun críche an Rialacháin seo agus Threoir 2004/109/CE agus mura gcomhlíontar coinníollacha Airteagal 20 de Threoir 2004/109/CE le teanga an doiciméid clárúcháin uilíoch. Ba cheart don méid sin nahualaí riaracháin a bhaineann le comhduithe iolracha a laghdú, gan difear a dhéanamh don fhaisnéis atá ar fáil don phobal ná do mhaoirseacht na dtuarascálacha sin faoi Threoir 2004/109/CE.

(46) Ba cheart teorainn ama shoiléir a leagan síos do bhailíocht réamheolaire ionas nach ndéanfar cinntí infheistíochta atá bunaithe ar fhaisnéis nach bhfuil bord ar bhord leis an aimsir. Chun deimhneacht dhlíthiúil a fheabhsú, is ag tráth a fhormheasta ba cheart bailíocht réamheolaire a thosú, tráth is féidir leis an údarás inniúil a fhíorú gan dua. Níor cheart tairiscint urrús don phobal faoi réamheolaire bunaidh a fhadú thar bhailíocht an réamheolaire bunaidh ach amháin i gcás ina bhformheastar réamheolaire bunaidh comharbais agus ina bhfoilsítear é sula n-imíonn an bhailíocht sin in éag agus ina gcumhdaítear an tairiscint atá ag leanúint de bheith ann leis.

(47) Fágann leagan amach an réamheolaire, gur faisnéis chomhchineálach amháin atá san fhaisnéis faoi chánacha ar an ioncam ó na hurrúis atá ann, rud nach fiú mórán ó thaobh faisnéise de don infheisteoir aonair. Ós rud é nach í amháin an tír ina bhfuil oifig chláraithe an eisitheora a bhfuil an fhaisnéis sin le cuimsiú, ach na tíortha ina n-iarrtar urrúis a thairiscint nó a ligean isteach chun a dtrádála ar mhargadh rialáilte chomh maith, is amhlaidh, nuair a aistrítear réamheolaire faoi nós imeachta an phas, go mbíonn sé costasach é a ullmhú agus d'fhéadfadh sé bac a chur ar thairiscintí trasteorann. Dá bhrí sin, níor cheart a bheith i réamheolaire ach rabhadh go bhféadfadh dlíthe chánach Bhallstát an infheisteora agus Bhallstát corpraithe an eisitheora tionchar a imirt ar an ioncam a fhaightear ó na hurrúis. Mar sin féin, ba cheart faisnéis iomchuí a bheith sa réamheolaire faoi chánachas i gcás ina mbaineann an infheistíocht atá beartaithe le córas cánach ar leith, mar shampla i gcás infheistíochtaí in urrúis a thugann cóir chánach fhabhrach d'infheisteoirí.

(48) A luaithe a ligtear aicme urrús isteach chun a dtrádála ar mhargadh rialáilte, tugann an t-eisitheoir nochtadh leanúnach d'infheisteoirí faoi Rialachán (AE) Uimh. 596/2014 ó Pharlaimint na hEorpa agus ón gComhairle (10) agus faoi Threoir 2004/109/CE. Níl an gá le réamheolaire iomlán chomh géar céanna, dá bhrí sin, i gcásanna ina bhfuil urrúis á dtairiscint don phobal, nó á ligean isteach chun a dtrádála ar mhargadh rialáilte, ina dhiaidh sin ag eisitheoir dá leithéid. Ba cheart réamheolaire simplithe ar leith a bheith ar fáil, dá bhrí sin, lena úsáid i gcásanna eisiúintí tánaisteacha agus ba cheart a inneachar a laghdú i gcomparáid leis an inneachar a theastaíonn leis an ngnáthchóras, agus an fhaisnéis a nochtadh cheana á cur san áireamh. Mar sin féin, is gá faisnéis atá comhdhlúite agus dea-struchtúrtha a thabhairt d’infheisteoirí, go háirithe i gcás nach n-éilítear go nochtfar an fhaisnéis sin ar bhonn leanúnach faoi Rialachán (AE) Uimh. 596/2014 agus faoi Threoir 2004/109/CE.

(49) Ba cheart an córas nochta simplithe um eisiúintí tánaisteacha a bheith ar fáil do thairiscintí don phobal ag eisitheoirí a bhfuil a n-urrúis á dtrádáil ar mhargaí fáis FBManna mar go gceanglaítear ar a n-oibreoirí faoi Threoir 2014/65/AE ó Pharlaimint na hEorpa agus ón gComhairle (11) rialacha a bhunú agus a chur i bhfeidhm lena n-áiritheofar nochtadh leanúnach iomchuí.

(50) Níor cheart an córas nochta simplithe um eisiúintí tánaisteacha a chur ar fáil lena úsáid ach amháin tar éis do thréimhse íosta dul thart ó ligeadh aicme urrús eisitheora isteach chun a dtrádála ar mhargadh rialáilte nó ar mhargadh fáis FBManna ar dtús. Ba cheart a áirithiú le moill 18 mí gur chomhlíon an t-eisitheoir, uair amháin ar a laghad, a oibleagáid maidir le tuarascáil airgeadais bhliantúil a fhoilsiú faoi Threoir 2004/109/CE nó faoi na rialacha atá ag oibreoir margaidh fáis FBManna.

(51) Is ceann de phríomhchuspóirí Aontas na Margaí Caipitil é rochtain ar mhaoiniú ar mhargaí caipitil a éascú do FBManna san Aontas. Is iomchuí, an sainmhíniú ar FBManna a shíneadh d'fhonn FBManna mar a shainmhínítear i dTreoir 2014/65/AE a chumhdach chun comhsheasmhacht idir an Rialachán seo agus Treoir 2014/65/AE a áirithiú. Toisc gur gnách gur ísle na méideanna is gá do FBManna a thiomsú i gcomparáid le heisitheoirí eile, is féidir an costas a bhaineann le réamheolaire caighdeánach a tharraingt suas a bheith díréireach ard agus na cuideachtaí sin a dhíspreagadh óna gcuid urrús a thairiscint don phobal. Mar sin féin, i ngeall ar a méid agus ar an teist níos giorra a d’fhéadfadh a bheith acu, d'fhéadfadh sé go mbeadh priacal infheistíochta sonrach ag FBManna le hais eisitheoirí níos mó agus ba cheart dóibh dóthain faisnéise a nochtadh le gur féidir le hinfheisteoirí cinneadh infheistíochta a dhéanamh. Ina theannta sin, d’fhonn FBManna a spreagadh úsáid a bhaint as maoiniú an mhargaidh chaipitil, ba cheart go n-áiritheofaí leis an Rialachán seo go dtabharfaí aird ar leith ar mhargaí fáis FBManna, atá ina n-uirlis thréitheach chun go bhféadfaidh cuideachtaí níos lú, atá ag fás, caipiteal a thiomsú. Braitheann rath na n-ionad sin, áfach, ar a gcumas freastal ar riachtanais mhaoiniúcháin FBManna atá ag fás. Ar an gcaoi chéanna, cuideachtaí áirithe a thairgeann urrúis don phobal nach mó ná EUR 20 000 000 a gcomaoin iomlán san Aontas, thairbheodh na cuideachtaí sin de rochtain níos éasca ar chistiú ó na margaí caipitil chun go mbeidís in ann fás agus ba cheart iad a bheith in ann cistí a thiomsú ar chostais nach bhfuil ard ar bhealach díréireach. Is iomchuí, dá bhrí sin, go mbunaítear, leis an Rialachán seo, córas comhréireach sonrach réamheolaire Fáis de chuid AE a bheidh ar fáil do na cuideachtaí sin. Ba cheart cothromaíocht cheart a bhaint amach idir an rochtain chostéifeachtúil ar mhargaí airgeadais agus cosaint infheisteoirí nuair atá inneachar réamheolaire Fáis de chuid AE á shocrú. Mar is amhlaidh do chineálacha eile réamheolairí faoin Rialachán seo, a luaithe a fhormheastar é, ba cheart, le réamheolaire Fáis de chuid AE, tairbhiú den chóras pas faoin Rialachán seo agus, dá bhrí sin, ba cheart é a bheith bailí le haghaidh aon tairiscint urrús don phobal ar fud an Aontais.

(52) Ba cheart an fhaisnéis laghdaithe a cheanglaítear ar FBManna a nochtadh i réamheolairí Fáis de chuid AE a shocrú sa chaoi agus go bhfuil fócas ar fhaisnéis atá ábhartha agus infheistiú á dhéanamh sna hurrúis a tháirgtear, agus ar an ngá atá le comhréireacht a áirithiú idir méid na cuideachta agus a riachtanais tiomsaithe airgid, ar thaobh, agus ar an gcostas atá le réamheolaire a ullmhú, ar an taobh eile.

(53) Níor cheart an córas i ndáil le nochtadh comhréireach do réamheolairí Fáis de chuid AE a bheith ar fáil i gcás ina bhfuil urrúis cheana ag cuideachta a ligeadh isteach chun a dtrádála ar mhargaí rialáilte chun go bhféadfadh infheisteoirí ar mhargaí rialáilte a bheith muiníneach go bhfuil na heisitheoirí a n-infheistíonn siad ina gcuid urrús faoi réir na haon sraithe amháin rialacha maidir le nochtadh. Dá bhrí sin, níor cheart caighdeán nochta dhá leibhéal a bheith ann ar mhargaí rialáilte, agus iad ag brath ar mhéid an eisitheora.

(54) Is é an príomhchuspóir atá le fachtóirí priacail a bheith i réamheolaire deimhin a dhéanamh go ndéanfaidh infheisteoirí measúnú eolasach ar na priacail sin agus ar an gcaoi sin go ndéanfaidh siad cinntí infheistíochta agus láneolas acu ar na fíorais. Ba cheart, dá bhrí sin, fachtóirí priacail a theorannú do na priacail sin atá ábhartha maidir leis an eisitheoir agus lena chuid urrús, agus a bhaineann leo go sonrach, agus a thagann le hinneachar an réamheolaire leo. Níor cheart fachtóirí priacail atá comhchineálach agus nach bhfuil d'fheidhm acu ach séanadh a bheith i réamheolaire, mar go bhféadfaidís fachtóirí priacail níos sonraí ar cheart infheisteoirí a bheith ar an eolas fúthu a cheilt, ag cosc ar an gcaoi sin faisnéis a bheith á cur i láthair sa réamheolaire i bhfoirm atá éasca a anailísiú, gonta agus sothuigthe. I measc nithe eile, d’fhéadfadh imthosca comhshaoil, sóisialta agus rialachais a bheith ina bpriacail shonracha agus ábhartha freisin don eisitheoir agus dá chuid urrús agus, sa chás sin, ba cheart iad a nochtadh. Chun cuidiú le hinfheisteoirí na priacail is ábhartha a aithint, ba cheart don eisitheoir, ar bhealach leordhóthanach, tuairisc a thabhairt ar gach fachtóir priacail, agus iad a chur i láthair, sa réamheolaire. Ba cheart líon srianta fachtóirí priacail arna roghnú ag an eisitheoir a áireamh san achoimre.

(55) An cleachtas margaidh ar dá réir nach n-áirítear i réamheolaire formheasta praghas deiridh na tairisceana agus/nó méid na n-urrús a thairgtear don phobal cibé a shloinnfear é mar líon na n-urrús nó méid ainmniúil comhiomlán, ba cheart an cleachtas sin a bheith inghlactha nuair nach féidir praghas deiridh tairisceana den sórt sin agus/nó an méid sin a áireamh sa réamheolaire, ar choinníoll go dtabharfar cosaint d’infheisteoirí sa chás sin. Ba cheart d’infheisteoirí a bheith i dteideal ceart tarraingt siar a bheith acu a luaithe atáthar ar an eolas, faoi phraghas deiridh nó faoi mhéid deiridh na n-urrús, nó, mar mhalairt air sin, ba cheart a nochtadh sa réamheolaire an praghas uasta a d’fhéadfadh a bheidh ar infheisteoirí a íoc as na hurrúis, nó an méid uasta na n-urrús, nó na modhanna luachála agus na critéir, agus/nó na coinníollacha ar dá réir a dhéanfar praghas na n-urrús a chinneadh agus míniú ar aon mhodh luachála a úsáidtear, amhail modh an tsreabhaidh airgid lascainithe, nó anailís ghrúpa piaraí nó aon mhodh eile luachála a nglactar go coitianta leo. Ba cheart na modhanna luachála agus na critéir a bheith cruinn go leor chun go mbeidh an praghas intuartha agus ba cheart leibhéal cosanta infheisteora a áirithiú leo atá comhchosúil le nochtadh phraghas uasta na tairisceana. I ndáil leis sin, ní bheadh tagairt don mhodh “leabharbhunú” inghlactha ina haonar mar mhodh luachála nó mar chritéir luachála, i gcás nach n-áirítear praghas uasta sa réamheolaire.

(56) Ba cheart cead a thabhairt faisnéis íogair a fhágáil ar lár i réamheolaire, nó codanna de, faoi imthosca áirithe trí bhíthin maolú arna thabhairt ag an údarás inniúil ionas nach gcuirfear an t-eisitheoir ina áit a dhíobhála.

(57) Foilsíonn na Ballstáit lear faisnéise faoina staid airgeadais, faisnéis is gnách a bheith ar fáil san fhearann poiblí. Ar an gcaoi sin, i gcás ina ráthaíonn Ballstát urrúis atá á dtairiscint, níor ghá an fhaisnéis sin a chur sa réamheolaire.

(58) Ach cead a thabhairt d'eisitheoirí doiciméid ina bhfuil faisnéis atá le nochtadh a chorprú de réir tagairtí i réamheolaire – faoi réir an cheanglais gur foilsíodh go leictreonach na doiciméid sin – ba cheart gurbh fhusa réamheolaire a tharraingt suas agus ba cheart go dtiocfadh laghdú ar na costais a sheasann eisitheoirí, gan cosaint infheisteoirí a chur i mbaol. Mar sin féin, an cuspóir a bhaineann leis an réamheolaire a shimpliú agus na costais a leanann a tharraingt suas a laghdú, níor cheart sin a bhaint amach ar dhóigh a ndéanfadh dochar do leasanna eile atá an réamheolaire ceaptha a chosaint, lena n-áirítear inrochtaineacht faisnéise. An teanga a úsáidtear don fhaisnéis arna corprú de réir tagairtí, ba cheart go mbeadh sí i gcomhréir leis an gcóras teanga atá i bhfeidhm maidir leis na réamheolairí. Ba cheart go mbeifí in ann tagairt do shonraí stairiúla san fhaisnéis a chorpraítear de réir tagartha. Áfach i gcás nach bhfuil an fhaisnéis sin ábhartha a thuilleadh i ngeall ar athrú ábhartha, ba cheart an méid sin a rá go soiléir sa réamheolaire agus an fhaisnéis a tugadh cothrom le dáta a thabhairt freisin.

(59) Ba cheart aon fhaisnéis rialáilte, mar a shainmhínítear i bpointe (k) d'Airteagal 2(1) de Threoir 2004/109/CE, a bheith incháilithe le haghaidh corprú de réir tagairtí i réamheolaire. Maidir le heisitheoirí a bhfuil a n-urrúis á dtrádáil ar MTF agus eisitheoirí a dhíolmhaítear ó thuarascálacha airgeadais bliantúla agus leathbhliantúla a fhoilsiú de bhun phointe (b) d'Airteagal 8(1) de Threoir 2004/109/CE, ba cheart cead a bheith acu, freisin, an t-iomlán dá bhfaisnéis airgeadais bhliantúil agus eatramhach, dá dtuarascálacha iniúchóireachta, dá ráitis airgeadais, dá dtuarascálacha bainistíochta nó dá ráitis rialachais chorparáidigh, nó cuid díobh, a chorprú de réir tagairtí i réamheolaire, faoi réir a bhfoilsithe leictreonaigh.

(60) Ní ag gach eisitheoir atá rochtain ar fhaisnéis agus treoir leordhóthanach faoin bpróiseas grinnscrúdaithe agus formheasa ná ar na céimeanna is gá a leanúint le formheas a fháil do réamheolaire mar go bhfuil cineálacha cur chuige éagsúla ag na húdaráis inniúla ó Bhallstát go Ballstát. Leis an Rialachán seo, ba cheart deireadh a chur leis na difríochtaí sin trí na critéir chun grinnscrúdú a dhéanamh ar na réamheolairí a chomhchuibhiú agus trí na rialacha a bhfuil feidhm acu maidir le próisis fhormheasa na n-údarás inniúil a chomhchuibhiú trí shruthlíniú a dhéanamh orthu. Tá sé tábhachtach a áirithiú go mbeidh cur chuige cóineasaithe ag na húdaráis inniúla uile agus grinnscrúdú á dhéanamh acu ar iomláine, ar chomhsheasmhacht agus ar shothuigtheacht na faisnéise atá i réamheolaire agus aird á tabhairt ar an ngá atá le cur chuige comhréireach agus grinnscrúdú á dhéanamh ar réamheolairí ar bhonn imthosca an eisitheora agus na heisiúna. Ba cheart treoir maidir le réamheolaire a fhormheas a bheith ar fáil don phobal ar shuíomhanna gréasáin na n-údarás inniúil. Ba cheart príomhról a bheith ag Údarás Eorpach um Urrúis agus Margaí (ÚEUM) i gcothú cóineasaithe maoirseachta sa réimse sin trína chumhachtaí faoi Rialachán (AE) Uimh. 1095/2010 ó Pharlaimint na hEorpa agus ón gComhairle a úsáid (12). Go háirithe, ba cheart do ÚEÚM athbhreithnithe piaraí a dhéanamh ar ghníomhaíochtaí na n-údarás inniúil faoin Rialachán seo laistigh de thréimhse iomchuí roimh an athbhreithniú ar an Rialachán seo agus i gcomhréir le Rialachán (AE) Uimh. 1095/2010.

(61) Le rochtain ar mhargaí na mBallstát a éascú, tá sé tábhachtach maidir leis na táillí a ghearrann údaráis inniúla as réamheolairí agus a ndoiciméid ghaolmhara a fhormheas agus a chomhdú, go bhfuil na táillí sin réasúnach, comhréireach agus go nochtfar go poiblí iad.

(62) Ós rud é go n-áirithítear rochtain éasca ar fhaisnéis leis an idirlíon, agus chun inrochtaineacht níos fearr a áirithiú d'infheisteoirí, ba cheart an réamheolaire formheasta a fhoilsiú i bhfoirm leictreonach i gcónaí. Ba cheart an réamheolaire a fhoilsiú i roinn ar leith de shuíomh gréasáin an eisitheora, an tairgeora nó an duineatá ag iarraidh go ligfí urrúis isteach chun a dtrádála ar mhargadh rialáilte nó, más infheidhme, ar shuíomh gréasáin na n-idirghabhálaithe airgeadais a láithríonn nó a dhíolann urrúis, lena n-áirítear gníomhairí íocaíochta, nó ar shuíomh gréasáin an mhargaidh rialáilte a bhfuiltear ag iarraidh urrúis a ligean isteach chun a dtrádála ann, nó ar shuíomh gréasáin oibreora na MTF.

(63) Ba cheart gach réamheolaire a fhormheastar, nó de rogha air sin, liosta de na réamheolairí sin le hipearnaisc chuig na codanna áirithe ar leith den suíomh gréasáin, a fhoilsiú ar shuíomh gréasáin údarás inniúil Bhallstát baile an eisitheora, agus ba cheart don údarás inniúil gach réamheolaire a tharchur chuig ÚEUM mar aon leis na sonraí ábhartha is gá chun é a aicmiú. Ba cheart do ÚEUM córas stórála láraithe réamheolairí a sholáthar, ar a mbeidh rochtain saor in aisce agus saoráidí cuardaigh iomchuí ar fáil don phobal ag dul leis. Chun a áirithiú go mbeidh rochtain ag infheisteoirí ar shonraí iontaofa ar féidir a úsáid agus a anailísiú ar bhonn tráthúil agus éifeachtúil, ba cheart faisnéis áirithe atá sna réamheolairí, amhail an ISINanna lena n-aithnítear na hurrúis agus na haitheantóirí eintitis dhlítheanaigh (LEIanna) lena sainaithnítear na heisitheoirí, na tairgeoirí agus na ráthóirí a bheith inléite ag meaisín lena n-áirítear nuair a úsáidtear meiteashonraí. Ba cheart go leanfadh réamheolairí de bheith ar fáil don phobal ar feadh 10 mbliana ar a laghad tar éis a bhfoilsithe, lena áirithiú go mbeidh a dtréimhse infhaighteachta don phobal ar aon dul leis tréimhse infhaighteachta na dtuarascálacha airgeadais bliantúla agus leathbhliantúla faoi Threoir 2004/109/CE. Ba cheart, mar sin féin, réamheolairí a bheith ar fáil i gcónaí ar mheán marthanach d'infheisteoirí agus é saor in aisce arna iarraidh sin. I gcás ina ndéanfaidh infheisteoir ionchasach éileamh sonrach ar chóip pháipéir, ba cheart don infheisteoir sin a bheith in ann leagan clóite den réamheolaire a fháil. Mar sin féin, ní chuireann sin de cheangal ar an eisitheoir, ar an tairgeoir, ar an duine atá ag iarraidh go ligfí urrúis isteach chun a dtrádála ar mhargadh rialáilte nó ar an idirghabhálaí airgeadais cóipeanna clóite den réamheolaire a chur ar leataobh chun freastal ar iarrataí ionchasacha den sórt sin.

(64) Is gá, freisin, fógráin a chomhchuibhiú ionas nach lagófar muinín an phobail agus nach ndéanfar dochar do dhea-fheidhmiú na margaí airgeadais. Is den tábhacht é cothroime agus cruinneas fógrán, chomh maith lena gcomhsheasmhacht le hinneachar an réamheolaire má táthar chun infheisteoirí a chosaint, lena n-áirítear infheisteoirí miondíola. Gan dochar do na córais pas faoin Rialachán seo, is cuid dhílis de ról na n-údarás inniúil é maoirseacht a dhéanamh ar na fógráin sin. Ba cheart na ceanglais maidir le fógráin sa Rialachán seo a bheith gan dochar d’fhorálacha eile is infheidhme de chuid dhlí an Aontais, go háirithe maidir le cosaint tomhaltóirí agus cleachtais tráchtála mhíchothroma.

(65) Ba cheart aon fhachtóir nua tábhachtach, aon bhotún substainte nó aon mhíchruinneas substainte a d'fhéadfadh tionchar a imirt ar an measúnú ar an infheistíocht, a thiocfaidh chun cinn tar éis fhoilsiú an réamheolaire ach roimh dhúnadh na tairisceana nó roimh thús na trádála ar mhargadh rialáilte, ba cheart d'infheisteoirí meastóireacht cheart a dhéanamh air agus, dá bhrí sin, éilítear forlíonadh ar an réamheolaire a fhormheas agus a scaipeadh gan moill mhíchuí.

(66) Chun deimhneacht dhlíthiúil a fheabhsú, ba cheart soiléiriú a dhéanamh ar na teorainneacha ama éagsúla faoina bhfuil an t-eisitheoir le forlíonadh ar an réamheolaire a fhoilsiú agus faoina a bhfuil sé de cheart ag infheisteoirí a nglacadh le tairiscint a tharraingt siar tar éis foilsiú forlíonta. Ar thaobh, ba cheart feidhm a bheith ag an oibleagáid maidir le réamheolaire a fhorlíonadh nuair a thagann an fachtóir nua tábhachtach, an botún substainte nó an míchruinneas substainte chun cinn roimh dhúnadh thréimhse na tairisceana nó tráth a thosaíonn trádáil na n-urrús sin ar mhargadh rialáilte, cibé acu is déanaí. Ar an taobh eile, níor cheart feidhm a bheith ag an gceart maidir le glacadh a tharraingt siar ach amháin i gcás ina mbaineann an réamheolaire le hurrúis atá á dtairiscint don phobal agus gur tháinig an fachtóir nua tábhachtach, an botún substainte nó an míchruinneas substainte chun cinn nó gur tugadh faoi deara é roimh dhúnadh thréimhse na tairisceana agus seachadadh na n-urrús. Ar an ábhar sin, ba cheart ceangal a bheith idir an ceart maidir le tarraingt siar agus an uair a thagann an fachtóir nua tábhachtach, an botún substainte nó an míchruinneas substainte a bhfuil forlíonadh mar thoradh air chun cinn agus ba cheart feidhm a bheith aige ar choinníoll gur le linn na tréimhse ina bhfuil agus tairiscint ar oscailt agus roimh sheachadadh na n-urrús a tharla an teagmhas truiceartha. An ceart tarraingt siar a thugtar d’infheisteoirí de bharr fachtóir nua suntasach, botún substainte nó míchruinneas substainte a tháinig chun cinn nó a tugadh faoi deara le linn tréimhse bailíochta réamheolaire, ní dhéantar difear don cheart sin tríd an bhforlíonadh comhfhreagrach a bheith á fhoilsiú tar éis thréimhse bailíochta an réamheolaire sin. I gcás ar leith ina mbeidh tairiscint a leanann de bheith ann faoi dhá réamheolaire bunaidh i ndiaidh a chéile, ní dhéantar, d’ainneoin go bhfuil an t-eisitheoir i mbun réamheolaire bunaidh comharba a bheith formheasta aige, deireadh a chur leis an oibleagáid an réamheolaire bunaidh roimhe sin a fhorlíonadh go dtí go mbeidh deireadh lena bhailíocht agus na cearta tarraingt siar gaolmhara a dheonú. Chun deimhneacht dhlíthiúil a fheabhsú, ba cheart a shonrú i bhforlíonadh an réamheolaire cathain a bheidh deireadh leis an gceart maidir le tarraingt siar. Ba cheart d'idirghabhálaithe airgeadais a gcuid ceart a chur in iúl d’infheisteoirí agus imeachtaí a éascú nuair a fheidhmíonn infheisteoirí a gceart maidir le glacadh a tharraingt siar.

(67) Fágann an oibleagáid atá ar an eisitheoir an réamheolaire iomlán a aistriú go dtí na teangacha oifigiúla ábhartha uile go ndíspreagtar tairiscintí trasteorann nó iltrádáil. Chun tairiscintí trasteorann a éascú, níor cheart ach an achoimre a bheith ar fáil sa teanga oifigiúil nó ar a laghad i gceann amháin de theangacha oifigiúla an Bhallstáit óstaigh nó i dteanga eile a nglacfaidh údarás inniúil an Bhallstáit sin léi.

(68) Ba cheart údarás inniúil an Bhallstáit is ósta a bheith i dteideal deimhniú a fháil ó údarás inniúil an Bhallstáit baile ina ndearbhaítear gur tarraingíodh suas an réamheolaire i gcomhréir leis an Rialachán seo. Ba cheart d'údarás inniúil an Bhallstáit baile fógra a thabhairt don eisitheoir nó don duine atá freagrach as an réamheolaire a tharraingt suas i leith dheimhniú formheasta an réamheolaire a dhírítear ar údarás an Bhallstáit is ósta le deimhneacht a thabhairt don eisitheoir nó don duine atá freagrach as an réamheolaire a tharraingt suas i dtaca le cé acu ar tugadh nó nár tugadh fógra ina leith agus cathain a tugadh é. Gach aistriú a dhéantar de dhoiciméid idir údaráis inniúla chun críche fógraí, ba cheart iad a dhéanamh trí thairseach fógartha a bheidh le bunú ag ÚEUM.

(69) I gcás ina dtugtar cead d’eisitheoir leis an Rialachán seo a Bhallstát baile a roghnú chun an réamheolaire a fhormheas, is iomchuí a áirithiú go bhféadfaidh an t-eisitheoir sin doiciméad clárúcháin, nó doiciméad clárúcháin uilíoch, a úsáid mar chuid dá réamheolaire, is doiciméad a d’fhormheas an t-údarás inniúil de Bhallstát eile é. Ba cheart, dá bhrí sin, córas lena dtugtar fógra a thabhairt isteach idir údaráis inniúla chun a áirithiú nach bhfuil an doiciméad clárúcháin sin, nó an doiciméad clárúcháin uilíoch sin, faoi réir a ghrinnscrúdaithe ná a fhormheasta ag an údarás inniúil a mbeidh an réamheolaire á fhormheas aige, agus nach leanfaidh údaráis inniúla de bheith freagrach ach as an gcuid de réamheolaire a bheidh formheasta acu, lena n-áirítear i gcás ina dtarraingítear forlíonadh suas ina dhiaidh sin.

(70) Lena áirithiú go mbainfear amach cuspóirí an Rialacháin seo go hiomlán, is gá, freisin, urrúis arna n-eisiúint ag eisitheoirí arna rialáil ag dlíthe tríú tíortha a áireamh ina raon feidhme. Chun malartuithe faisnéise agus comhar le húdaráis tríú tír maidir le forfheidhmiú éifeachtach an Rialacháin seo a áirithiú, ba cheart d’údaráis inniúla socruithe comhoibrithe a chur i gcrích le húdaráis inniúla i dtríú tíortha. Ba cheart aon aistriú sonraí pearsanta arna dhéanamh ar bhonn na socruithe sin Rialachán (AE) 2016/79 ó Pharlaimint na hEorpa agus ón gComhairle (13) agus Rialachán (CE) Uimh. 45/2001 ó Pharlaimint na hEorpa agus ón gComhairle (14) a chomhlíonadh.

(71) Is é toradh a bheadh ar údarás inniúil de chineálacha éagsúla a bheith sna Ballstáit, agus freagrachtaí éagsúla acu, tabhú costas gan ghá agus forluí freagrachtaí gan aon tairbhe breise dá dhroim. I ngach Ballstát, ba cheart aon údarás inniúil amháin a ainmniú chun réamheolairí a fhormheas agus chun an fhreagracht a ghlacadh as maoirseacht a dhéanamh ar chomhlíonadh an Rialacháin seo. Ba cheart an t-údarás inniúil sin a bhunú mar údarás riaracháin agus ar dhóigh a ráthóidh a neamhspleáchas ar ghníomhaithe eacnamaíocha agus a seachnóidh coinbhleachtaí leasa. Níor cheart ainmniú údaráis inniúil chun réamheolairí a fhormheas an comhar atá idir an t-údarás inniúil sin agus tríú páirtithe, amhail rialtóirí baincéireachta agus árachais nó údaráis liostaithe, d'fhonn grinnscrúdú agus formheas éifeachtúil réamheolairí a ráthú ar mhaithe le leas eisitheoirí, infheisteoirí, rannpháirtithe sa mhargadh agus an mhargaidh féin. Níor cheart é a bheith ceadmhach cúraimí údaráis inniúil a tharmligean chuigtríú páirtithe ach amháin i gcás ina mbaineann sin le réamheolairí formheasta a fhoilsiú.

(72) Is féidir maoirseacht éifeachtach a ráthú ach sraith uirlisí, cumhachtaí agus acmhainní éifeachtacha a thabhairt d'údaráis inniúla na mBallstát. Ba cheart, dá bhrí sin, foráil a dhéanamh leis an Rialachán seo go háirithe maidir le sraith íosta cumhachtaí maoirseachta agus imscrúdaitheacha ba cheart a chur de chúram ar údaráis inniúla na mBallstát i gcomhréir leis an dlí náisiúnta. Ba cheart na cumhachtaí sin a fheidhmiú, i gcás ina gceanglaítear amhlaidh sa dlí náisiúnta, trí iarratas a dhéanamh chuig na húdaráis bhreithiúnacha inniúla. Agus a gcumhachtaí á bhfeidhmiú acu faoin Rialachán seo, ba cheart d'údaráis inniúla agus do ÚEUM gníomhú go hoibiachtúil agus go neamhchlaonta agus a gcuid cinntí a dhéanamh go neamhspleách.

(73) D'fhonn sáruithe ar an Rialachán seo a bhrath, is gá d’údaráis inniúla a bheith in ann rochtain a fháil ar shuíomhanna seachas áiteanna cónaithe príobháideacha daoine nádúrtha d'fhonn doiciméid a urghabháil. Teastaíonn rochtain ar áitreabh den saghas sin nuair atá amhras réasúnach ann go bhfuil doiciméid agus sonraí eile ann a bhaineann le hábhar na cigireachta nó an imscrúdaithe agus go bhféadfadh sé go mbeidís ábhartha chun sárú ar an Rialachán seo a chruthú. Ina theannta sin tá rochtain ar áitreabh den saghas sin riachtanach i gcás: nach gcomhlíonann an duine ar éilíodh faisnéis air cheana an t-éileamh sin; nó i gcás ina bhfuil forais réasúnacha ann le creidiúint nach gcomhlíonfaí an t-éileamh sin dá ndéanfaí é, nó go ndéanfaí na doiciméid nó an fhaisnéis lena mbaineann an t-éileamh ar fhaisnéis, go ndéanfaí iad a bhaint, go ndéanfaí crioscaíleadh leo nó go ndéanfaí iad a scriosadh.

(74) I gcomhréir leis an Teachtaireacht ón gCoimisiún an 8 Nollaig 2010 maidir le Córais smachtbhannaí a dhaingniú in earnáil na seirbhísí airgeadais agus chun comhlíonadh ceanglais an Rialacháin seo a áirithiú, tá sé tábhachtach go ndéanfaidh na Ballstáit na bearta is gá chun a áirithiú go gcuirfear sáruithe ar an Rialachán seo faoi réir smachtbhannaí agus bearta riaracháin iomchuí. Ba cheart na smachtbhannaí agus na bearta sin a bheith éifeachtach, comhréireach agus athchomhairleach agus cur chuige comhchoiteann a áirithiú sna Ballstáit agus éifeacht dhíspreagthach a bheith acu. Níor cheart don Rialachán seo teorainn a chur le cumas na mBallstát foráil a dhéanamh maidir le leibhéil níos airde smachtbhannaí riaracháin.

(75) Chun a áirithiú go mbeidh éifeacht dhíspreagthach ar an bpobal i gcoitinne ag cinntí lena bhforchuirtear smachtbhannaí nó bearta riaracháin eile arna nglacadh ag údaráis inniúla, ba cheart iad a fhoilsiú ach amháin má mheasann an t-údarás inniúil, i gcomhréir leis an Rialachán seo, gur gá iad a fhoilsiú gan ainm leo, moill a chur ar a bhfoilsiú nó gan iad a fhoilsiú.

(76) Cé gur cheart ag na Ballstáit a bheith in ann rialacha maidir le smachtbhannaí riaracháin agus coiriúla a leagan síos i ndáil leis na sáruithe céanna, níor cheart ceangal a chur ar na Ballstáit rialacha maidir le smachtbhannaí riaracháin a leagan síos i ndáil le sáruithe ar an Rialachán seo agus na sáruithe sin faoi réir smachtbhannaí coiriúla faoina ndlí náisiúnta faoin 21 Iúil 2018. I gcomhréir leis an dlí náisiúnta, níl oibleagáid ar na Ballstáit smachtbhannaí riaracháin agus choiriúla araon a fhorchur i ndáil leis an gcion chéanna, ach, ba cheart go mbeidís in ann sin a dhéanamh má cheadaítear é faoin dlí náisiúnta. Níor cheart, áfach, a bheith mar thoradh ar smachtbhannaí coiriúla a choimeád ar bun in ionad smachtbhannaí riaracháin, i dtaca le sáruithe ar an Rialachán seo, laghdú nó athrú a dhéanamh ar shlí eile ar chumas na n-údarás inniúil a bheith ag comhoibriú nó faisnéis a úsáid nó a mhalartú go tráthúil le húdaráis inniúla i mBallstáit eile chun críocha an Rialacháin seo, lena n-áirítear tar éis sáruithe ábhartha a chur ar aghaidh chuig na húdaráis bhreithiúnacha inniúla le haghaidh ionchúiseamh coiriúil.

(77) D'fhéadfadh sé go gcuirfeadh sceithirí faisnéis nua ar a shúile do na húdaráis inniúla, rud a chuideodh leo cásanna sáruithe ar an Rialachán seo a bhrath agus smachtbhannaí a fhorchur ina leith. Dá bhrí sin, ba cheart a áirithiú leis an Rialachán seo go bhfuil socruithe iomchuí curtha ar bun chun sceithirí a chumasú údaráis inniúla a chur ar an eolas maidir le sáruithe iarbhír nó féideartha ar an Rialachán seo agus iad a chosaint ar fhrithbhearta.

(78) Chun na ceanglais a leagtar amach sa Rialachán seo a shonrú, ba cheart an chumhacht chun gníomhartha a ghlacadh i gcomhréir le hAirteagal 290 den Chonradh ar Fheidhmiú an Aontais Eorpaigh (CFAE) a tharmligean chuig an gCoimisiún i dtaca le híosmhéid faisnéise doiciméad áirithe a chur ar fáil don phobal i gcás táthcheangail trí bhíthin tairiscint malartaithe, cumaisc nó deighilte, grinnscrúdú, formheas, comhdú agus athbhreithniú an doiciméid clárúcháin uilíoch agus aon leasuithe a dhéantar air mar aon leis na coinníollacha ar a bhféadfar stádas eisitheora rialta a chailleadh, formáid an réamheolaire, an réamheolaire bunaidh agus na téarmaí críochnaitheacha, agus an fhaisnéis shonrach nach mór a áireamh sa réamheolaire, an fhaisnéis íosta atá le háireamh sa doiciméad clárúcháin uilíoch, an fhaisnéis laghdaithe atá le háireamh sa réamheolaire simplithe i gcásanna eisiúintí tánaisteacha agus ag FBManna, inneachar laghdaithe sonrach agus formáid chaighdeánaithe agus ord caighdeánaithe an réamheolaire Fáis de chuid AE agus na hachoimre ar leith a ghabhann leis, na critéir maidir le measúnú a dhéanamh agus maidir le fachtóirí priacail a bheith á gcur i láthair ag an eisitheoir, grinnscrúdú agus formheas réamheolairí agus na critéir choibhéise ghinearálta le haghaidh réamheolairí arna dtarraingt suas ag eisitheoirí i dtríú tír. Tá sé tábhachtach, go háirithe, go rachadh an Coimisiún i mbun comhairliúcháin iomchuí le linn a chuid oibre ullmhúcháin, lena n-áirítear ar leibhéal na saineolaithe, agus go ndéanfar na comhairliúcháin sin i gcomhréir leis na prionsabail a leagtar síos i gComhaontú Idirinstitiúideach an 13 Aibreán 2016 maidir le Reachtóireacht Níos Fearr (15). Go sonrach, chun rannpháirteachas chomhionann in ullmhú na ngníomhartha tarmligthe a áirithiú, faigheann Parlaimint na hEorpa agus an Chomhairle na doiciméid uile ag an am céanna leis na saineolaithe sna Ballstáit, agus bíonn rochtain chórasach ag a gcuid saineolaithe ar chruinnithe ghrúpaí saineolaithe an Choimisiúin a bhíonn ag déileáil le hullmhú na ngníomhartha tarmligthe.

(79) D'fhonn coinníollacha aonfhoirmeacha a áirithiú do chur chun feidhme an Rialacháin seo i ndáil le coibhéis dlíthe tríú tír maidir le réamheolairí, ba cheart cumhachtaí cur chun feidhme a thabhairt don Choimisiún le cinneadh a dhéanamh ar an gcoibhéis sin. Ba cheart na cumhachtaí sin a fheidhmiú i gcomhréir le Rialachán (AE) Uimh. 182/2011 ó Pharlaimint na hEorpa agus ón gComhairle (16).

(80) Ba cheart caighdeáin theicniúla i seirbhísí airgeadais cosaint leormhaith ar infheisteoirí agus tomhaltóirí ar fud an Aontais a áirithiú. Ós rud é gur comhlacht é ÚEUM a bhfuil saineolas an-speisialaithe aige, bheadh sé éifeachtúil agus iomchuí ceapadh dréachtchaighdeán teicniúil rialála, nach mbeadh roghanna beartais ag baint leo, a chur de chúram ÚEUM chun go ndéanfadh ÚEUM iad a chur faoi bhráid an Choimisiúin.

(81) Ba cheart a chumhachtú don Choimisiún caighdeáin theicniúla rialála arna gceapadh ag ÚEUM a ghlacadh, maidir le hinneachar agus formáid chur i láthair na faisnéise airgeadais bunriachtanaí atá le cur san achoimre, i gcásanna inar féidir faisnéis áirithe a fhágáil ar lár sa réamheolaire, an fhaisnéis atá le corprú de réir tagairtí agus cineálacha breise doiciméad a cheanglaítear faoi dhlí an Aontais, foilsiú an réamheolaire, na sonraí is gá chun réamheolairí a aicmiú sa chóras stórála arna oibriú ag ÚEUM, na forálacha maidir le fógráin, na cásanna ina bhfágann fachtóir nua tábhachtach, botún substainte nó míchruinneas substainte a bhaineann le faisnéis atá le cur sa réamheolaire, ina bhfágann sé gur gá forlíonadh ar an réamheolaire a fhoilsiú, na socruithe teicniúla is gá chun go bhfeidhmeoidh thairseach fógartha ÚEUM, inneachar íosta na socruithe comhair le húdaráis mhaoirseachta i dtríú tíortha agus na teimpléid atá le húsáid ina leith, agus an fhaisnéis a mhalartaítear idir údaráis inniúla agus ÚEUM i gcomhthéacs na hoibleagáide maidir le comhoibriú. Ba cheart don Choimisiún na dréachtchaighdeáin theicniúla rialála sin a ghlacadh trí bhíthin gníomhartha tarmligthe de bhun Airteagal 290 CFAE agus i gcomhréir le hAirteagal 10 go hAirteagal 14 de Rialachán (AE) Uimh. 1095/2010.

(82) Ba cheart go dtabharfaí de chumhacht freisin don Choimisiún bearta a ghlacadh chun caighdeáin theicniúla a chur chun feidhme arna bhforbairt ag ESMA maidir le foirmeacha, teimpléid agus nósanna imeachta caighdeánacha don fhógra atá le tabhairt maidir leis an deimhniú formheasta, an réamheolaire, an doiciméad clárúcháin, an doiciméad clárúcháin uilíoch, aon fhorlíonadh agus an aistriúchán a bheidh ag gabháil leis, an forlíonadh ar an réamheolaire agus an t-aistriúchán den réamheolaire agus/nó an achoimre, na foirmeacha, teimpléid agus nósanna imeachta caighdeánacha don chomhar agus malartú faisnéise idir údaráis inniúla, agus na nósanna imeachta agus foirmeacha do mhalartú faisnéise idir údaráis inniúla agus ÚEUM. Ba chear don Choimisiún na caighdeáin theicniúla cur chun feidhme sin a ghlacadh trí bhíthin gníomhartha cur chun feidhme de bhun Airteagal 291 CFAE agus i gcomhréir le hAirteagal 15 de Rialachán (AE) Uimh. 1095/2010.

(83) Agus a chuid cumhachtaí tarmligthe agus cur chun feidhme á bhfeidhmiú i gcomhréir leis an Rialachán seo aige, ba cheart don Choimisiún na prionsabail seo a leanas a urramú: — an gá a áirithiú go mbeidh muinín ag infheisteoirí miondíola agus FBManna i margaí airgeadais trí chaighdeáin arda trédhearcachta a chur chun cinn i margaí airgeadais, — an gá atá leis na ceanglais maidir le nochtadh réamheolaire a shocrú agus méid an eisitheora agus an fhaisnéis a cheanglaítear ar eisitheoir a nochtadh cheana faoi Threoir 2004/109/CE agus Rialachán (AE) Uimh. 596/2014 á gcur san áireamh, — an gá atá le rochtain ar mhargaí caipitil a éascú do FBManna agus muinín infheisteoirí sna cuideachtaí sin á háirithiú ag an am céanna, — an gá atá le réimse leathan deiseanna infheistíochta iomaíocha, mar aon le leibhéal nochta agus cosanta a bheadh saincheaptha de réir a n-imthosca, a thabhairt d'infheisteoirí, — an gá atá lena áirithiú go ndéanfaidh údaráis rialála neamhspleácha rialacha a fhorfheidhmiú go comhsheasmhach, go háirithe i dtaca leis an gcomhrac in aghaidh choireacht an bhóna bháin, — an gá atá le hardleibhéal trédhearcachta agus comhairliúcháin leis na rannpháirtithe uile sa mhargadh agus le Parlaimint na hEorpa agus leis an gComhairle, — an gá atá le nuálaíocht i margaí airgeadais a spreagadh chun go mbeidís fuinniúil agus éifeachtúil, — an gá atá le cobhsaíocht shistéamach an chórais airgeadais a áirithiú trí dhlúthfhaireachán frithghníomhach a dhéanamh ar nuálaíocht airgeadais, — an tábhacht a bhaineann le costas caipitil a laghdú agus rochtain air a mhéadú, — an gá atá le cothromaíocht a bhaint amach idir na costais agus na sochair a bhaineann le haon bheart cur chun feidhme do na rannpháirtithe uile sa mhargadh, ar bhonn fadtéarmach, — an gá atá le hiomaíochas idirnáisiúnta mhargaí airgeadais an Aontais a chothú gan dochar d'fhairsingiú an chomhair idirnáisiúnta a bhfuil géarghá leis, — an gá atá le cothromaíocht deiseanna a bhaint amach do na rannpháirtithe uile sa mhargadh trí dlí Aontais a bhunú aon uair is iomchuí, — an gá atá le comhleanúnachas le dlí eile an Aontais sa réimse céanna a áirithiú, mar go bhféadfadh éagothromaíochtaí faisnéise agus easpa trédhearcachta oibriú na margaí a shaobhadh agus, fiú amháin, dochar a dhéanamh do thomhaltóirí agus d'infheisteoirí beaga.

(84) Aon phróiseáil a dhéantar ar shonraí pearsanta faoi chuimsiú an Rialacháin seo, amhail malartú nó tarchur sonraí pearsanta a dhéanann na húdaráis inniúla, ba cheart é a dhéanamh i gcomhréir le Rialachán (AE) Uimh. 2016/679 agus ba cheart do ÚEUM aon mhalartú nó tarchur faisnéise a dhéanamh i gcomhréir le Rialachán (CE) Uimh. 45/2001.

(85) Ba cheart don Choimisiún tráth nach déanaí ná an 21 Iúil 2022, athbhreithniú a dhéanamh ar chur i bhfeidhm an Rialacháin seo agus measúnú a dhéanamh, go háirithe, ar cé acu atá nó nach bhfuil na córais nochta d'eisiúintí tánaisteacha agus do réamheolaire Fáis AE, an doiciméad clárúcháin uilíoch agus achoimre an réamheolaire, fós oiriúnach chun cuspóirí an Rialacháin seo a bhaint amach. Go háirithe, ba cheart anailís a dhéanamh, sa tuarascáil, ar na figiúirí agus treochtaí ábhartha a bhaineann le réamheolairí Fáis AE agus measúnú a dhéanamh an bhfuil cothromaíocht chuí, sa chóras nua, idir cosaint infheisteoirí agus na hualaí riaracháin a laghdú do na cuideachtaí atá i dteideal é a úsáid. Ba cheart a mheasúnú san athbhreithniú sin freisin, an féidir le heisitheoirí, go háirithe FBManna, LEInna agus ISINanna a fháil ar chostas réasúnta agus laistigh de thréimhse réasúnta ama.

(86) Ba cheart cur i bhfeidhm cheanglais an Rialacháin seo a chur siar ionas go bhféadfar gníomhartha tarmligthe agus cur chun feidhme a ghlacadh agus ionas go bhféadfaidh údaráis inniúla agus rannpháirtithe sa mhargadh na bearta nua a thuiscint agus a gcur i bhfeidhm a phleanáil.

(87) Ós rud é nach féidir leis na Ballstáit cuspóirí an Rialacháin seo, eadhon cosaint d'infheisteoirí agus éifeachtúlacht an mhargaidh a fheabhsú, agus Aontas na Margaí Caipitil á bhunú, a ghnóthú go leordhóthanach, ach gur fearr, de bharr a éifeachtaí, is féidir iad a bhaint amach ar leibhéal an Aontais, féadfaidh an tAontas bearta a ghlacadh i gcomhréir le prionsabal na coimhdeachta a leagtar amach in Airteagal 5 den Chonradh ar an Aontas Eorpach. I gcomhréir le prionsabal na comhréireachta mar a leagtar amach san Airteagal sin é, ní théann an Rialachán seo thar a bhfuil riachtanach chun na cuspóirí sin a bhaint amach.

(88) Tá an Rialachán seo ag cloí leis na cearta bunúsacha agus comhlíontar leis na prionsabail a aithnítear go háirithe i gCairt um Chearta Bunúsacha an Aontais Eorpaigh. Dá bhrí sin, ba cheart an Rialachán seo a léirmhíniú agus a chur i bhfeidhm i gcomhréir leis na cearta agus prionsabail sin.

(89) Chuathas i gcomhairle leis an Maoirseoir Eorpach ar Chosaint Sonraí i gcomhréir le hAirteagal 28(2) de Rialachán (CE) Uimh. 45/2001;

TAR ÉIS AN RIALACHÁN SEO A GHLACADH:

CAIBIDIL I

FORÁLACHA GINEARÁLTA

Airteagal 1

Ábhar, raon feidhme agus díolúintí

1. Leagtar síos leis an Rialachán seo ceanglais a leagan síos maidir le tarraingt suas, formheas agus dáileadh na réamheolairí atá le foilsiú nuair a thairgtear urrúis don phobal nó nuair a ligtear isteach iad chun a dtrádála ar mhargadh rialáilte atá lonnaithe i mBallstát nó atá ag feidhmiú i mBallstát.

2. Ní bheidh feidhm ag an Rialachán seo maidir leis na cineálacha seo urrús a leanas:

(a) aonaid a eisíonn gnóthais chomhinfheistíochta nach den chineál iata iad;

(b) urrúis neamhchothromais a eisíonn Ballstát nó ceann d'údaráis réigiúnacha nó áitiúla Ballstáit, comhlachtaí idirnáisiúnta poiblí a bhfuil Ballstát amháin ar a laghad ina bhall díobh, an Banc Ceannais Eorpach nó bainc ceannais de chuid na mBallstát;

(c) scaireanna i gcaipiteal banc ceannais de chuid na mBallstát;

(d) urrúis a dhéanann Ballstát nó ceann d'údaráis réigiúnacha nó áitiúla Ballstáit a ráthú go neamhchoinníollach agus go neamh-inchúlghairthe;

(e) urrúis a eisíonn comhlachais a bhfuil stádas dlíthiúil acu nó comhlachtaí neamhbhrabúsacha, atá aitheanta ag Ballstát, chun críocha an maoiniú riachtanach a fháil lena gcuspóirí neamhbhrabúsacha a bhaint amach;

(f) scaireanna neamh-idirmhalartacha caipitil arb é is príomhchuspóir leo ceart a thabhairt do shealbhóir na scaireanna sin árasán, nó cineál eile maoine dochorraithe, nó cuid de, a áitiú agus ar scaireanna iad nach féidir a dhíol gan an ceart sin a ghéilleadh;

3. Gan dochar don dara fomhír den mhír seo agus d’Airteagal 4, ní bheidh feidhm ag an Rialachán seo maidir le tairiscint urrús don phobal ar lú ná EUR 1 000 000 an chomaoin iomlán ina leith san Aontas, agus a ríomhfar thar thréimhse 12 mhí.

Ní dhéanfaidh na Ballstáit an oibleagáid chun réamheolaire a tharraingt suas i gcomhréir leis an Rialachán seo a leathnú chuig tairiscintí urrús don phobal dá dtagraítear sa chéad fhomhír den mhír seo. Féadfaidh na Ballstáit, sna cásanna sin, áfach, ceanglais eile maidir le nochtadh a cheangal ar an leibhéal náisiúnta, sa mhéid nach mbeadh na ceanglais sin ina n-ualach díréireach nó neamhriachtanach.

4. Ní bheidh feidhm ag an oibleagáid réamheolaire a fhoilsiú mar a leagtar amach in Airteagal 3(1) maidir le haon cheann de na cineálacha seo tairiscintí urrús don phobal:

(a) urrúis nach dtairgtear ach d'infheisteoirí cáilithe amháin;

(b) urrúis a thairgtear do níos lú ná 150 duine nádúrtha nó dlítheanach, nach infheisteoirí cáilithe iad, in aghaidh an Bhallstáit;

(c) urrúis a thairgtear arb é EUR 100 000 ar a laghad a n-ainmníocht in aghaidh an aonaid;

(d) urrúis a thairgtear d'infheisteoirí a fhaigheann urrúis ar fiú EUR 100 000 ar a laghad an chomaoin iomlán ina leith in aghaidh an infheisteora, maidir le gach tairiscint ar leith;

(e) scaireanna a eisítear in ionad scaireanna den aicme chéanna a eisíodh cheana, ar choinníoll nach bhfuil méadú ar an gcaipiteal eisithe mar thoradh ar eisiúint na scaireanna sin;

(f) urrúis a thairgtear i gcás táthcheangail trí bhíthin tairiscint malartaithe, ar choinníoll go gcuirfear doiciméad ar fáil don phobal i gcomhréir leis na socruithe a leagtar amach in Airteagal 21(2), ina bhfuil faisnéis faoin idirbheart agus faoina thionchar ar an eisitheoir;

(g) urrúis a thairgtear, a leithroinntear nó a leithroinnfear i dtaca le cumasc nó roinnt, ar choinníoll go gcuirfear doiciméad ar fáil don phobal i gcomhréir leis na socruithe a leagtar amach in Airteagal 21(2), ina bhfuil faisnéis faoin idirbheart agus faoina thionchar ar an eisitheoir;

(h) díbhinní a íoctar le scairshealbhóirí reatha i bhfoirm scaireanna den aicme chéanna leis na scaireanna a n-íoctar díbhinní den sórt sin ina leith, ar choinníoll go bhfuil doiciméad ar fáil ina bhfuil faisnéis faoi líon agus faoi chineál na scaireanna agus faoi na cúiseanna atá leis an tairiscint agus mionsonraí na tairisceana;

(i) urrúis a thairgeann fostóir nó gnóthas cleamhnaithe do stiúrthóirí nó d'fhostaithe atá aige faoi láthair nó a bhí aige, nó a leithroinneann sé orthu nó a leithroinnfidh sé orthu, ar choinníoll go gcuirtear doiciméad ar fáil ina bhfuil faisnéis faoi líon agus faoi chineál na n-urrús agus faoi na cúiseanna atá leis an tairiscint nó an leithroinnt agus mionsonraí na tairisceana nó na leithroinnte sin.

(j) urrúis neamhchothromais a eisíonn institiúid creidmheasa ar bhonn leanúnach nó arís is arís eile, i gcás inar lú ná EUR 75 000 000 in aghaidh na hinstitiúide creidmheasa a ríomhfar thar thréimhse 12 mhí an chomaoin chomhiomlán san Aontas maidir leis na hurrúis a tairgeadh, ar choinníoll go gcomhlíontar na coinníollacha seo a leanas go léir leis na hurrúis sin: (i) nach bhfuil siad fo-ordaithe, in-chomhshóite ná inmhalartaithe; agus (ii) nach dtugtar cead leo cineálacha eile urrús a shuibscríobh nó a fháil agus nach bhfuil aon bhaint acu le hionstraim dhíorthach.

5. Ní bheidh feidhm ag an oibleagáid réamheolaire a fhoilsiú mar a leagtar amach in Airteagal 3(3) maidir le haon cheann díobh seo a leanas a ligean isteach chun a dtrádála ar mhargadh rialáilte:

(a) urrúis atá idirmhalartach le hurrúis a ligeadh isteach cheana chun a dtrádála ar an margadh rialáilte céanna, ar choinníoll gur lú iad ná 20 %, thar thréimhse 12 mhí, den líon urrús a ligeadh isteach cheana chun a dtrádála ar an margadh rialáilte céanna;

(b) scaireanna a thagann as urrúis eile a chomhshó nó a mhalartú nó as feidhmiú na gceart a thugtar le hurrúis eile, i gcás gur den aicme chéanna na scaireanna sin agus na scaireanna a ligeadh isteach cheana chun a dtrádála ar an margadh rialáilte, ar choinníoll gur lú iad ná 20 %, thar thréimhse 12 mhí, den líon urrús den aicme chéanna a ligeadh isteach cheana chun a dtrádála ar an margadh rialáilte céanna, faoi réir an dara fomhír den mhír seo;

(c) urrúis a thagann as údarás réitigh do chomhshó nó do mhalartú urrúis eile, cistí dílse eile nó dliteanais incháilithe eile i ngeall ar fheidhmiú cumhachta dá dtagraítear in Airteagal 53(2), Airteagal 59(2) nó in Airteagal 63(1) nó (2) de Threoir 2014/59/AE;

(d) scaireanna a eisítear in ionad scaireanna den aicme chéanna a ligeadh isteach cheana chun a dtrádála ar an margadh rialáilte céanna, i gcás nach bhfuil aon mhéadú ar an gcaipiteal eisithe mar thoradh ar eisiúint na scaireanna sin;

(e) urrúis a thairgtear i gcás táthcheangail trí bhíthin tairiscint malartaithe, ar choinníoll go gcuirfear doiciméad ar fáil don phobal i gcomhréir leis na socruithe a leagtar amach in Airteagal 21(2), ina bhfuil faisnéis faoin idirbheart agus faoina thionchar ar an eisitheoir;

(f) urrúis a thairgtear, a leithroinntear nó a leithroinnfear i dtaca le cumasc nó roinnt, ar choinníoll go gcuirfear doiciméad ar fáil don phobal i gcomhréir leis na socruithe a leagtar amach in Airteagal 21(2), ina bhfuil faisnéis faoin idirbheart agus faoina thionchar ar an eisitheoir;

(g) scaireanna a thairgtear saor in aisce do scairshealbhóirí reatha nó a leithroinntear nó a leithroinnfear orthu saor in aisce, agus díbhinní a íoctar i bhfoirm scaireanna den aicme chéanna leis na scaireanna a n-íoctar na díbhinní sin ina leith, ar choinníoll gur den aicme chéanna na scaireanna sin agus na scaireanna a ligeadh isteach cheana chun a dtrádála ar an margadh rialáilte céanna agus go bhfuil doiciméad ar fáil ina bhfuil faisnéis faoi líon agus cineál na scaireanna agus faoi na cúiseanna atá leis an tairiscint nó an leithroinnt agus mionsonraí na tairisceana nó na leithroinnte sin;

(h) urrúis a thairgeann fostóir nó gnóthas cleamhnaithe do stiúrthóirí nó d'fhostaithe atá aige faoi láthair nó a bhí aige, nó a leithroinneann sé orthu nó a leithroinnfidh sé orthu, ar choinníoll gur den aicme chéanna na hurrúis sin agus na hurrúis a ligeadh isteach cheana chun a dtrádála ar an margadh rialáilte céanna agus go gcuirtear doiciméad ar fáil ina bhfuil faisnéis faoi líon agus cineál na n-urrús agus faoi na cúiseanna atá leis an tairiscint nó an leithroinnt agus mionsonraí na tairisceana nó na leithroinnte sin;

(i) urrúis neamhchothromais a eisíonn institiúid creidmheasa ar bhonn leanúnach nó arís is arís eile, i gcás inar lú ná EUR 75 000 000 in aghaidh na hinstitiúide creidmheasa a ríomhfar thar thréimhse 12 mhí an chomaoin chomhiomlán san Aontas maidir leis na hurrúis a tairgeadh, ar choinníoll go gcomhlíontar na coinníollacha seo a leanas go léir leis na hurrúis sin: (i) nach bhfuil siad fo-ordaithe, in-chomhshóite ná inmhalartaithe; agus (ii) nach dtugtar cead leo cineálacha eile urrús a shuibscríobh nó a fháil agus nach bhfuil aon bhaint acu le hionstraim dhíorthach.

(j) urrúis a ligeadh isteach cheana chun a dtrádála ar mhargadh rialáilte eile, ar na coinníollacha seo a leanas: (i) gur ligeadh na hurrúis sin, nó urrúis den aicme chéanna, isteach chun a dtrádála ar an margadh rialáilte eile sin ar feadh tréimhse níos faide ná 18 mí; (ii) gurb é rud, i gcás urrúis a ligeadh isteach chun a dtrádála den chéad uair ar mhargadh rialáilte tar éis an 1 Iúil 2005, gur ligeadh isteach iad chun a dtrádála ar an margadh rialáilte eile sin faoi réir réamheolaire a formheasadh agus a foilsíodh i gcomhréir le Treoir 2003/71/CE; (iii) gurb é rud, ach amháin i gcás ina bhfuil feidhm ag pointe (ii), i gcás urrúis ar glacadh leo ar liostú den chéad uair tar éis an 30 Meitheamh 1983, gur formheasadh na sonraí liostaithe i gcomhréir le ceanglais Threoir 80/390/CEE ón gComhairle (17) nó Threoir 2001/34/CE ó Pharlaimint na hEorpa agus ón gComhairle (18); (iv) gur comhlíonadh na hoibleagáidí leanúnacha maidir lena dtrádáil ar an margadh rialáilte eile sin; (v) i gcás an duine atá ag iarraidh go ligfí urrús isteach chun a thrádála ar mhargadh rialáilte faoin díolúine sin, go gcuireann sé, i gcomhréir leis na socruithe a leagtar amach in Airteagal 21(2), doiciméad ar fáil don phobal sa Bhallstát ina bhfuil an margadh rialáilte a dteastaíonn uaidh go ligfí urrúis isteach chun a thrádála air, agus go gcomhlíontar Airteagal 7 le hinneachar an doiciméid sin, ach amháin go ndéanfar an t-uasfhad a leagtar amach in Airteagal 7(3) a shíneadh le dhá thaobh bhreise de leathanach A4, agus go dtarraingeofar suas é i dteanga atá inghlactha ag údarás inniúil an Bhallstáit sin ina bhfuil an margadh rialáilte a dteastaíonn uaidh go ligfí urrús isteach chun a thrádála air; agus (vi) go luafar sa doiciméad dá dtagraítear i bpointe (v) an áit ar féidir an réamheolaire is déanaí a fháil agus an áit a bhfuil an fhaisnéis airgeadais a d'fhoilsigh an t-eisitheoir de bhun a oibleagáidí leanúnacha maidir le nochtadh ar fáil.

Ní bheidh feidhm ag an gceanglas gur lú na scaireanna ná 20 %, thar thréimhse 12 mhí, den líon scaireanna den aicme chéanna a ligeadh isteach cheana chun a dtrádála ar an margadh rialáilte céanna amhail dá dtagraítear i bpointe (b) den chéad fhomhír sna cásanna seo a leanas:

(a) i gcás ina ndearnadh réamheolaire a tharraingt suas i gcomhréir leis an Rialachán seo nó le Treoir 2003/71/CE tráth a dhéantar na hurrúis lena dtugtar rochtain ar na scaireanna a thairiscint don phobal nó a ligean isteach chun a dtrádála ar mhargadh rialáilte;

(b) i gcás inar eisíodh na hurrúis lena dtugtar rochtain ar na scaireanna roimh an 20 Iúil 2017;

(c) i gcás ina gcáilíonn na scaireanna mar ítimí Ghnáthchothromas Leibhéal 1 mar a leagtar síos in Airteagal 26 de Rialachán (AE) Uimh. 575/2013 ó Pharlaimint na hEorpa agus ón gComhairle (19) d’institiúid mar a shainmhínítear i bpointe (3) d'Airteagal 4(1)(3) den rialachán sin í agus ina dtagann siad mar thoradh ar chomhshó ar ionstraimí Breise Leibhéal 1 arna eisiúint ag an institiúid sin mar gheall ar tharlú eachtra tucaide mar a leagtar síos i bpointe (a) d'Airteagal 54(1) den Rialachán sin;

(d) i gcás ina gcáilíonn na scaireanna mar chistí dílse incháilithe nó cistí dílse bunúsacha incháilithe mar a shainmhínítear i Roinn 3 de Chaibidil VI de Theideal I de Threoir 2009/138/CE ó Pharlaimint na hEorpa agus ón gComhairle (20) iad, agus ina dtagann siad mar thoradh ar chomhshó urrús eile a ndearna é a thruicearú chun críocha na hoibleagáidí maidir leis an Riachtanas um Chaipiteal Sócmhainneachta nó an tÍosriachtanas Caipitil a chomhlíonadh mar a shainmhínítear i Roinn 4 agus i Roinn 5 de Chaibidil VI de Theideal I de Threoir 2009/138/CE nó an ceanglas maidir le sócmhainneacht an ghrúpa a chomhlíonadh mar a leagtar síos i dTeideal III de Threoir 2009/138/CE;

6. Maidir leis na díolúintí ón oibleagáid réamheolaire a leagtar amach i mír 4 agus i mír 5 a fhoilsiú, féadfar iad a chur le chéile. Mar sin féin, ní chuirfidh na díolúintí i bpointe (a) agus i bpointe (b) den chéad fhomhír de mhír 5 le chéile más rud é go bhféadfaidh an méid seo a leanas a bheith mar thoradh air sin: ligean isteach láithreach nó ligean isteach iarchurtha chun a dtrádála ar mhargadh rialáilte breis is 20 % den líon scaireanna chun a dtrádála thar thréimhse 12 mhí, is scaireanna den aicme chéanna a ligeadh isteach cheana chun a dtrádála ar an margadh rialáilte céanna, gan réamheolaire a bheith foilsithe.

7. Tabharfar de chumhacht don Choimisiún gníomhartha tarmligthe a ghlacadh i gcomhréir le hAirteagal 44 ina ndéantar forlíonadh ar an Rialachán seo trí íosmhéid faisnéise na ndoiciméad dá dtagraítear i bpointe (f) agus i bpointe (g) de mhír 4 agus i bpointe (e) agus i bpointe (f) den chéad fhomhír de mhír 5 den Airteagal seo a leagan amach.

Airteagal 2

Sainmhínithe

Chun críocha an Rialacháin seo, tá feidhm ag na sainmhínithe seo a leanas:

(a) ciallaíonn “urrúis” urrúis inaistrithe mar a shainmhínítear i bpointe (44) d'Airteagal 4(1) de Threoir 2014/65/AE, amach ó ionstraimí margaidh airgid mar a shainmhínítear i bpointe (17) d'Airteagal 4(1) de Threoir 2014/65/AE, ar lú ná 12 mhí a n-aibíocht;

(b) ciallaíonn “urrúis chothromais” scaireanna agus urrúis inaistrithe eile atá coibhéiseach le scaireanna i gcuideachtaí, agus aon chineál eile urrús inaistrithe lena dtugtar an ceart aon cheann de na hurrúis réamhráite a fháil de thoradh a gcomhshóite nó de thoradh na cearta a thugtar leo a fheidhmiú, ar choinníoll gurb é eisitheoir na scaireanna foluiteacha nó eintiteas atá i ngrúpa an eisitheora sin a dhéanann na hurrúis den dara saghas sin a eisiúint;

(c) ciallaíonn “urrúis neamhchothromais” na hurrúis uile nach urrúis chothromais iad;

(d) ciallaíonn “tairiscint urrús don phobal” teachtaireacht a thugtar do dhaoine in aon fhormáid nó ar aon mhodh, ar leor an méid faisnéise a thugtar ann faoi théarmaí na tairisceana agus faoi na hurrúis atá le tairiscint le go bhféadfaidh infheisteoir a chinneadh na hurrúis sin a cheannach nó a shuibscríobh. Tá feidhm ag an sainmhíniú seo, freisin, maidir le hurrúis a thairgtear trí idirghabhálaithe airgeadais;

(e) ciallaíonn “infheisteoirí cáilithe” daoine nó eintitis a liostaítear i bpointe (1) go pointe (4) de Roinn I d'Iarscríbhinn II a ghabhann le Treoir 2014/65/AE, agus daoine nó eintitis a gcaitear leo, arna iarraidh sin dóibh, mar chliaint ghairmiúla i gcomhréir le Roinn II den Iarscríbhinn sin, nó a aithnítear mar chontrapháirtithe incháilithe i gcomhréir le hAirteagal 30 de Threoir 2014/65/AE, ach amháin má tá comhaontú déanta acu go gcaithfí leo mar chliaint neamhghairmiúlai gcomhréir leis an ceathrú mír de Roinn I den Iarscríbhinn sin.Chun críocha phointe (e) den Airteagal seo, ar iarraidh ón eisitheoir, tabharfaidh gnólachtaí infheistíochta agus institiúidí creidmheasa aicmiú a gcliant le fios don eisitheoir faoi réir chomhlíonadh na ndlíthe ábhartha maidir le cosaint sonraí;

(f) ciallaíonn “fiontair bheaga agus mheánmhéide” nó 'FBManna' aon cheann de na nithe seo a leanas: (i) cuideachtaí a chomhlíonann, de réir a gcuid cuntas deiridh bliantúil nó comhdhlúite, péire ar a laghad de na trí chritéar seo a leanas: gur lú ná 250 an líon daoine a bhí fostaithe acu ar an meán le linn na bliana airgeadais, nach mó ná EUR 43 000 000 iomlán a gcláir chomhardaithe agus nach mó ná EUR 50 000 000 a nglanláimhdeachas bliantúil; nó (ii) fiontair bheaga agus mheánmhéide mar a shainmhínítear i bpointe (13) d’Airteagal 4(1) de Threoir 2014/65/AE.

(g) ciallaíonn “institiúid chreidmheasa” gnóthas mar a shainmhínítear i bpointe (1) d'Airteagal 4(1) de Rialachán (AE) Uimh. 575/2013;

(h) ciallaíonn “eisitheoir” eintiteas dlíthiúil a eisíonn urrúis nó a bhfuil sé beartaithe aige urrúis a eisiúint;

(i) ciallaíonn “tairgeoir” eintiteas dlíthiúil nó duine dlítheanach a thairgeann urrúis don phobal;

(j) ciallaíonn “margadh rialáilte” margadh rialáilte mar a shainmhínítear i bpointe (21) d'Airteagal 4(1) de Threoir 2014/65/AE;

(k) ciallaíonn “fógrán” teachtaireacht lena mbaineann an dá thréith seo a leanas: (i) a bhaineann le tairiscint ar leith urrús don phobal nó le hurrúis a ligean isteach chun a dtrádála ar mhargadh rialáilte; (ii) a bhfuil sé mar aidhm shonrach léi suibscríobh nó fáil fhéideartha urrús a chur chun cinn;

(l) ciallaíonn “faisnéis rialáilte” faisnéis rialáilte mar a shainmhínítear i bpointe (k) d'Airteagal 2(1) de Threoir 2004/109/CE;

(m) ciallaíonn “Ballstát baile”: (i) i gcás gach eisitheora urrús atá bunaithe san Aontas agus nach bhfuil luaite i bpointe (ii), an Ballstát ina bhfuil a oifig chláraithe ag an eisitheoir; (ii) i gcás aon eisiúintí d'urrúis neamhchothromais arb é EUR 1 000 ar a laghad a n-ainmníocht in aghaidh an aonaid agus i gcás aon eisiúintí d'urrúis neamhchothromais lena dtugtar an ceart aon urrúis inaistrithe a fháil nó méid airgid a fháil, de thoradh a gcomhshóite nó de thoradh na cearta a thugtar leis na hurrúis sin a fheidhmiú, ar choinníoll nach é eisitheoir na n-urrús foluiteach ná eintiteas atá i ngrúpa an eisitheora sin eisitheoir na n-urrús neamhchothromais, ná an Ballstát ina bhfuil a oifig chláraithe ag an eisitheoir, nó i gcás inar ligeadh nó ina ligfear na hurrúis isteach chun a dtrádála ar mhargadh rialáilte nó inar tairgeadh na hurrúis don phobal, de rogha an eisitheora, an tairgeora nó an duine atá ag iarraidh go ligfí urrúis isteach chun a dtrádála ar mhargadh rialáilte. Beidh an méid céanna infheidhme maidir le hurrúis neamhchothromais in airgeadra seachas an euro, ar choinníoll go bhfuil an luach ainmniúil íosta coibhéiseach, a bheag nó a mhór, le EUR 1 000; (iii) i gcás gach eisitheora urrús atá bunaithe i dtríú tír agus nach luaitear i bpointe (ii), an Ballstát ina bhfuil sé beartaithe na hurrúis a thairiscint don phobal den chéad uair nó ina ndéantar, de rogha an eisitheora, an tairgeora nó an duine atá ag iarraidh go ligfí urrúis isteach chun a dtrádála, an chéad iarraidh urrúis a ligean isteach chun a dtrádála ar mhargadh rialáilte, faoi réir rogha eisitheoirí atá bunaithe i dtríú tír ina dhiaidh sin i gceann de na cásanna seo a leanas: — nár cinneadh an Ballstát baile trí rogha na n-eisitheoirí sin, — i gcomhréir le pointe (i)(iii) d'Airteagal 2(1) de Threoir 2004/109/CE;

(n) ciallaíonn “Ballstát óstach” an Ballstát ina dtairgtear urrúis don phobal nó ina n-iarrtar go ligfí urrúis isteach chun a dtrádála, ar mhargadh rialáilte, i gcás nach ionann é agus an Ballstát baile;

(o) ciallaíonn “údarás inniúil” an t-údarás a ainmníonn gach Ballstát i gcomhréir le hAirteagal 31 mura sonraítear a mhalairt sa Rialachán seo;

(p) ciallaíonn “gnóthas comhinfheistíochta nach den chineál iata é” iontaobhais aonaid agus cuideachtaí infheistíochta lena mbaineann an dá thréith seo a leanas: (i) tiomsaíonn siad caipiteal ó infheisteoirí éagsúla, d'fhonn é a infheistiú i gcomhréir le beartas sainithe infheistíochta ar mhaithe leis na hinfheisteoirí sin; (ii) déantar a n-aonaid, arna iarraidh sin don sealbhóir, a athcheannach nó a fhuascailt, go díreach nó go hindíreach, as a sócmhainní féin;

(q) ciallaíonn “aonaid gnóthais comhinfheistíochta” urrúis arna n-eisiúint ag gnóthas comhinfheistíochta lena léirítear cearta na rannpháirtithe chun sócmhainní gnóthais den sórt sin;

(r) ciallaíonn “formheas” toradh dearfach an ghrinnscrúdaithe arna dhéanamh ag údarás inniúil an Bhallstáit baile ar iomláine, ar chomhsheasmhacht agus ar shothuigtheacht na faisnéise atá sa réamheolaire;

(s) ciallaíonn “réamheolaire bunaidh” réamheolaire lena gcomhlíontar Airteagal 8, agus, de rogha an eisitheora, téarmaí críochnaitheacha na tairisceana;

(t) ciallaíonn “laethanta oibre” laethanta oibre an údaráis inniúil ábhartha gan an Satharn, an Domhnach ná laethanta saoire poiblí a áireamh, mar a shainmhínítear sa dlí náisiúnta is infheidhme maidir leis an údarás inniúil sin;

(u) ciallaíonn “saoráid trádála iltaobhach” nó 'STI' saoráid trádála iltaobhach mar a shainmhínítear in i bpointe (22) d'Airteagal 4(1) de Threoir 2014/65/AE;

(v) ciallaíonn “saoráid trádála eagraithe” nó 'STE' saoráid trádála eagraithe mar a shainmhínítear i bpointe (23) d'Airteagal 4(1) de Threoir 2014/65/AE;

(w) ciallaíonn “margadh fáis FBManna” margadh fáis FBManna mar a shainmhínítear i bpointe (12) d'Airteagal 4(1) de Threoir 2014/65/AE;

(x) ciallaíonn “eisitheoir i dtríú tír” eisitheoir atá bunaithe i dtríú tír;

(y) ciallaíonn “tréimhse na tairisceana” an tréimhse a bhféadfaidh infheisteoirí féideartha urrúis a cheannach nó suibscríobh dóibh lena linn.

(z) ciallaíonn 'meán marthanach' aon ionstraim lena bhféadfar an méid a leanas a dhéanamh: (i) custaiméir a chumasú chun faisnéis a díríodh chuig an gcustaiméir sin féin a stóráil sa dóigh is gur féidir tagairt di sa todhchaí agus go ceann tréimhse leordhóthanach chun críocha na faisnéise; agus (ii) an fhaisnéis atá stóráilte a atáirgeadh gan í a athrú.

Airteagal 3

An oibleagáid réamheolaire a fhoilsiú agus díolúine ón oibleagáid sin

1. Gan dochar d’Airteagal 1(4), ní dhéanfar urrúis a thairiscint don phobal san Aontas ach amháin tar éis réamheolaire a bheith foilsithe roimh ré i gcomhréir leis an Rialachán seo.

2. Gan dochar d’Airteagal 4, féadfaidh Ballstát a chinneadh tairiscintí urrús don phobal a dhíolmhú ón oibleagáid réamheolaire a fhoilsiú a leagtar síos i mír 1 ar choinníoll:

(a) nach bhfuil tairiscintí den sórt sin faoi réir fógra a thabhairt fúthui gcomhréir le hAirteagal 25; agus

(b) gur lú ná méid airgid arna ríomh thar thréimhse 12 mhí, méid nach mó ná EUR 8 000 000, atá i gcomaoin iomlán gach tairisceana den chineál sin san Aontas.

Tabharfaidh na Ballstáit fógra don Choimisiún agus do ÚEUM maidir le cibé acu a chinneann nó nach gcinneann siad an díolúine a fheidhmiú de bhun an chéad fhomhír seo agus conas a dhéanfaidh siad amhlaidh, lena n-áirítear an méid airgid ar fúithi a bheidh an díolúine i leith tairiscintí infheidhme sa Bhallstát sin. Tabharfaidh siad fógra freisin don Choimisiún agus don ÚEUM maidir le haon athruithe a dhéanfar ar an méid airgid sin ina dhiaidh sin.

3. Gan dochar d’Airteagal 1(5), ní ligfear urrúis isteach chun a dtrádála ar mhargadh rialáilte atá lonnaithe nó ag feidhmiú san Aontas ach amháin tar éis réamheolaire a bheith foilsithe roimh ré i gcomhréir leis an Rialachán seo.

Airteagal 4

Réamheolaire deonach

1. Más rud é, i gcás tairiscint urrús don phobal nó urrúis a ligean isteach chun a dtrádála ar mhargadh rialáilte, nach dtig siad faoi raon feidhme an Rialacháin seo, i gcomhréir le hAirteagal 1(3), nó go bhfuil siad díolmhaithe ón gceanglas réamheolaire a fhoilsiú i gcomhréir le hAirteagal 1(4), 1(5) nó 3(2), beidh eisitheoir, tairgeoir nó duine a iarrann go ligfí urrúis isteach chun a dtrádála ar mhargadh rialáilte i dteideal réamheolaire a tharraingt suas ar bhonn deonach i gcomhréir leis an Rialachán seo.

2. Réamheolaire den chineál sin arna tharraingt suas go deonach atá formheasta ag údarás inniúil an Bhallstáit baile, arna chinneadh i gcomhréir le pointe (m) d'Airteagal 2, beidh na cearta agus na hoibleagáidí uile aige dá bhforáiltear maidir le réamheolaire a cheanglaítear faoin Rialachán seo agus beidh sé faoi réir fhorálacha uile an Rialacháin seo, faoi mhaoirseacht an údaráis inniúil sin.

Airteagal 5

Athdhíol urrús ina dhiaidh sin

1. Maidir le haon athdhíol urrús ina dhiaidh sin a bhí faoi réir ceann amháin nó níos mó de na cineálacha tairisceana urrús don phobal a liostaítear i bpointe (a) go pointe (d) d’Airteagal 1(4), measfar gur tairiscint ar leith é agus beidh feidhm ag an sainmhíniú a leagtar amach i bpointe (d) d'Airteagal 2 d'fhonn a chinneadh an tairiscint urrús don phobal atá san athdhíol sin. Má thairgtear urrúis trí idirghabhálaithe airgeadais, beidh an tairiscint sin faoi réir foilsiú réamheolaire ach amháin má tá feidhm ag ceann amháin de na díolúintí a liostaítear i bpointe (a) go pointe (d) d'Airteagal 1(4) maidir leis an tairiscint chríochnaitheach.

Ní cheanglófar aon réamheolaire breise i gcás aon athdhíol urrús ina dhiaidh sin nó aon tairiscint chríochnaitheach urrús den sórt sin trí idirghabhálaithe airgeadais fad atá réamheolaire bailí ar fáil i gcomhréir le hAirteagal 12 agus go ndéanann an t-eisitheoir nó an duine atá freagrach as an réamheolaire sin a tharraingt suas é a thoiliú trí chomhaontú i scríbhinn gur féidir an réamheolaire sin a úsáid.

2. I gcás ina mbaineann réamheolaire le hurrúis neamhchothromais a ligean isteach chun a dtrádála ar mhargadh rialáilte, urrús neamhchothromais nach bhfuil le trádáil ach a